
ΑΠΟΦΑΣΕΙΣ 

Αριθ. αττόφ.14/2017 

Έγκριση εν μέρει της τροποποίησης, συμπλήρω¬ 
σης και κωδικοποίησης σε ενιαίο κείμενο του Κα¬ 
νονισμού Εσωτερικής Υπηρεσίας του Πρωτοδι¬ 
κείου Λευκάδας, που επήλθε με την υπ' αριθ. 3/ 
2016 απόφαση της Ολομέλειας αυτού. 

Η ΟΛΟΜΕΛΕΙΑΤΟΥ ΑΡΕΙΟΥ ΠΑΓΟΥ 
(Σε συμβούλιο) 

Σήμερα, 6 Απριλίου 2017, ημέρα Πέμπτη και ώρα 
10.ΟΟ', στο Μέγαρο του Αρείου Πάγου και στην αίθουσα 
διασκέψεων της Ολομέλειας (γρ. 205 του 2ου ορόφου) 
συνήλθε, ύστερα από νόμιμη πρόσκληση της Προέδρου 
του Αρείου Πάγου, η, κατά τα άρθρα 14 και 17 του Κώδικα 
Οργανισμού Δικαστηρίων και Κατάστασης Δικαστικών 
Λειτουργών (κυρωτικός νόμος 1756/1988, όπως ισχύει 
σήμερα), Ολομέλεια σε συμβούλιο, στην οποία έλαβαν 
μέρος οι: 1) Βασιλική θάνου - Χριστοφίλου, Πρόεδρος 
του Αρείου Πάγου, 2) Ιωάννης Γιαννακόπουλος, 3) Δήμη¬ 
τρα Μπουρνάκα, 4) Γεώργιος Σακκάς, Αντιπρόεδροι Αρεί¬ 
ου Πάγου, 5) Νικόλαος Πάσσος- Εισηγητής, 6)Αντώνιος 
Ζευγώλης, 7) Στυλιανή Γιαννούκου, 8) Μαρία Γαλάνη - 
Λεοναρδοπούλου, 9) Ιωσήφ Τσαλαγανίδης, 10) Ευγενία 
Προγάκη, 11) Αγγελική Αλειφεροπούλου, 12) Γεώργιος 
Κοντός, 13) Ασπασία Μαγιάκου, 14) Βασίλειος Πέππας, 
15) Γεώργιος Λέκκας, 16) Ειρήνη Καλού, 17) Χαράλαμπος 
Μαχαίρας, 18) Αλτάνα Κοκκοβού, 19) Σοφία Ντάντου, 
20) Γεώργιος Αναστασάκος, 21) Ιωάννης Μαγγίνας, 22) 
Σοφία Καρυστηναίου, 23) Δήμητρα Κοκοτίνη, 24) Διο¬ 
νυσία Μπιτζούνη, 25) Μαρία Νικολακέα, 26) Αβροκόμη 
Θούα, 27) Νικήτας Χριστόπουλος, 28) Πέτρος Σαλίχος, 
29) Ιωάννης Φιοράκης, 30) Γεώργιος Παπαηλιάδης, 
31) Αγγελική Τζαβάρα, 32) Κωστούλα Φλουρή - Χαλε- 
βίδου, 33) Παρασκευή Καλαϊτζή, 34) Νικόλαος Τσάκος, 
35) Ναυσικά Φράγκου, 36) Μαρία Γκανιάτσου, 37) Μα- 
ρίαΤζανακάκη, 38) Μαρία Παπασωτηρίου, 39) Νικόλαος 
Πιπιλίγκας και 40) Γεώργιος Αποστολάκης, Αρεοπαγίτες. 
Κωλύονται και δεν παρέστησαν οι λοιποί Αντιπρόεδροι 
του Αρείου Πάγου και Αρεοπαγίτες. 


Παραστάθηκαν ο Αντεισαγγελέας του Αρείου Πάγου 
Αθανάσιος Κατσιρώδης, ως νόμιμος αναπληρωτής της 
κωλυόμενης Εισαγγελέως του Αρείου Πάγου Ξένης Δη- 
μητρίου - Βασιλοπούλου και των κωλυομένων αρχαιο- 
τέρων του παραστάντος Αντεισαγγελέων του Αρείου 
Πάγου Γεωργίου Παντελή και Γεωργίου Μπόμπολη, και η 
Γραμματέας της Ολομέλειας Σουλτάνα Κουφιάδου, ανα- 
πληρώτρια Προϊσταμένη Διεύθυνσης της Γραμματείας 
του Αρείου Πάγου. 

Στην αρχή της συνεδρίασης, η Πρόεδρος γνωστο¬ 
ποίησε στα μέλη της Ολομέλειας ότι στον Άρειο Πάγο 
υπηρετούν, εκτός από τον Πρόεδρο του Αρείου Πάγου, 
10 Αντιπρόεδροι και 60 Αρεοπαγίτες. 

Κατόπιν, μετά από εντολή της Προέδρου, η Γραμματέ¬ 
ας της Ολομέλειας, εκφώνησε τα ονόματα των υπηρε- 
τούντων Αντιπροέδρων του Αρείου Πάγου και Αρεοπαγι¬ 
τών, όπου διαπιστώθηκε, ότι από τους 71 υπηρετούντες 
Δικαστές είναι παρόντες οι αναφερόμενοι στην αρχή της 
παρούσας σαράντα (40), δηλαδή είναι παρόντα περισ¬ 
σότερα από τα μισά μέλη της, άρα υπάρχει η προβλε- 
πόμενη από το νόμο απαρτία (άρθρο 14 § 5 εδ. α' του 
ν. 1756/1988, όπως αυτό αντικ. από το άρθρο 3 § 1 του 
ν. 1868/1989). 

Στη συνέχεια, η Πρόεδρος κήρυξε την έναρξη της συ¬ 
νεδρίασης. 

Η Ολομέλεια συγκλήθηκε νομίμως, με την από 14 
Μαρτίου 2017 έγγραφη πρόσκληση της Προέδρου του 
Αρείου Πάγου, προς τους υπηρετούντες στον Άρειο 
Πάγο δικαστικούς λειτουργούς (άρθρο 14 παρ. 2 εδ. α' 
ν. 1756/1988, όπως αντικ. από το άρθρο 3 παρ. 1 του 
ν. 1868/1989), προκειμένου να αποφασίσει για την έγκρι¬ 
ση ή μη της υπ' αριθ. 3/2016 απόφασης της Ολομέλειας 
του Πρωτοδικείου Λευκάδας, η οποία διαβιβάσθηκε με 
το υπ' αριθ. 432/23-11 -2016 έγγραφο της Γραμματέως 
Αμαλίας Φούρου, το οποίο έχει ως ακολούθως: «Σας 
διαβιβάζουμε ακριβές υπηρεσιακό φωτοαντίγραφο 
του αριθ. 3/2016 Κανονισμού Εσωτερικής Υπηρεσίας 
του Πρωτοδικείου Λευκάδας και παρακαλούμε για την 
έγκρισή του». 

Ο Εισηγητής - Αρεοπαγίτης Νικόλαος Πάσσος, αφού 
έθεσε υπόψη των μελών της Ολομέλειας: α. το παραπά¬ 
νω έγγραφο του Προέδρου Πρωτοδικών Ζακύνθου και 

β. την υπό κρίση υπ' αριθ. 3/2016 απόφαση της Ολομέ¬ 
λειας του ως άνω Πρωτοδικείου, ανέπτυξε την εισήγηση 
του και πρότεινε την εν μέρει έγκριση της τροποποίησης, 
συμπλήρωσης και κωδικοποίησης σε ενιαίο κείμενο του 
Κανονισμού Εσωτερικής Υπηρεσίας. 

Ο Αντεισαγγελέας του Αρείου Πάγου Αθανάσιος Κα- 
τσιρώδης ανέπτυξε την πρόταση του και συμφώνησε με 
την άποψη του Εισηγητή. Στη συνέχεια αποχώρησε από 
την Ολομέλεια, σύμφωνα με το άρθρο 14 παρ. 1 εδ. γ' 
του ν. 1756/1988, όπως αντικ. με το άρθρο 4 παρ. 1 του 
ν. 3388/2005. 

ΣΚΕΦΘΗΚΕ ΣΥΜΦΩΝΑ ΜΕ ΤΟ ΝΟΜΟ 

Επειδή, κατά την § 7 του στοιχείου Α «Κανονισμοί» του 
άρθρου 17 του ν. 1756/1988 «Κώδικας Οργανισμού Δικα¬ 
στηρίων και Κατάστασης δικαστικών λειτουργών», όπως 
αντικαταστάθηκε με το άρθρο 86 § 2 του ν. 4055/2012, οι 
καταρτιζόμενοι κανονισμοί εσωτερικής υπηρεσίας των 
δικαστηρίων, καθώς και οι τροποποιήσεις τους, υποβάλ¬ 
λονται αμέσως στις οικείες ολομέλειες των ανωτάτων 
δικαστηρίων, οι οποίες έχουν δικαίωμα συμπλήρωσης, 
τροποποίησης ή ακύρωσης αυτών, ως προς όλα τα ση¬ 
μεία και ειδικότερα ως προς τον αριθμό των δικασίμων 
και των υποθέσεων που προσδιορίζονται σε κάθε δικάσι¬ 
μο. Οι κανονισμοί ισχύουν μόνο μετά την τελική έγκριση 
τους από τις ολομέλειες των ανωτάτων δικαστηρίων και 
αφού διαβιβασθούν στον Υπουργό Δικαιοσύνης, Διαφά¬ 
νειας και Ανθρωπίνων Δικαιωμάτων δημοσιεύονται στην 
Εφημερίδα της Κυβερνήσεως. 

Στην προκειμένη περίπτωση, η Ολομέλεια του Πρω¬ 
τοδικείου Λευκάδας, με την υπ' αριθ. 3/2016 απόφασή 
της, αποφάσισε την τροποποίηση, συμπλήρωση και 
κωδικοποίηση σε ενιαίο κείμενο του Κανονισμού Εσω¬ 
τερικής Υπηρεσίας, προκειμένου να εναρμονισθείτόσο 
με τις τροποποιηθείσες με το ν. 4139/2013 διατάξεις του 
Κώδικα Οργανισμού Δικαστηρίων και Κατάστασης Δι¬ 
καστικών Λειτουργών, όσο και αυτές του ν. 4335/2015, 
ο οποίος ισχύει από 1-1-2016. Επιπλέον, κρίθηκε ανα¬ 
γκαία η εκτεταμένη τροποποίηση του Κανονισμού, κα¬ 
θόσον ο ισχύων Κανονισμός συντάχθηκε το έτος 1989 
και τροποποιήθηκε τρεις φορές τα έτη 1996, 1998 και 
2001, αλλά δεν έχει κωδικοποιηθεί σε ενιαίο κείμενο, 
με συνέπεια πολλές από τις ουσιώδεις ρυθμίσεις του να 
βρίσκονται σε διαφορετικά έγγραφα. Υφίστατο δε ανά¬ 
γκη να βελτιωθούν τα σχετικά με τη Γραμματεία άρθρα, 
με την προσθήκη των αντικειμένων απασχόλησης, που 
δεν αναφέρονται στον ισχύοντα κανονισμό, έτσι ώστε 
να καθίσταται πιο ευχερής η κατανομή εργασιών ανά 
τμήμα και ανά υπάλληλο.Έπρεπε,τέλος, να βελτιωθούν 
οι διατάξεις για τη ρύθμιση της σύγκλησης της Ολομέλει¬ 
ας του Πρωτοδικείου και λήψης αποφάσεων από αυτή. 

Στη συνέχεια, η Ολομέλεια, αφού έλαβε υπόψη και το 
το 92/30-3-2017 έγγραφο του Πρωτοδικείου Λευκάδας, 
από το οποίο προκύπτει αναλυτικά ο αριθμός των πολιτι¬ 
κών υποθέσεων που προσδιορίστηκαν, συζητήθηκαν και 
αναβλήθηκαν ανά δικάσιμο και διαδικασία, κατά το έτος 
2016, μετά από ανταλλαγή απόψεων μεταξύ των μελών 
της, έκρινε, ομόφωνα, ότι πρέπει να εγκριθεί εν μέρει η 
γενομένη με την 3/2016 απόφαση της Ολομέλειας του 


Πρωτοδικείου Λευκάδας τροποποίηση, συμπλήρωση 
και κωδικοποίηση σε ενιαίο κείμενο του Κανονισμού 
Εσωτερικής Υπηρεσίας του Πρωτοδικείου Λευκάδας. 
Ειδικότερα, σύμφωνα με το άρθ. 27§§ 1 α και 2αα του κυ- 
ρωθέντος με το ν. 1756/1988 Κώδικα Οργανισμού Δικα¬ 
στηρίων και Κατάστασης Δικαστικών Λειτουργών κατά 
την περίοδο των δικαστικών διακοπών (1 Ιουλίου έως 
15 Σεπτεμβρίου) τα ποινικά δικαστήρια δικάζουν ποι¬ 
νικές υποθέσεις, ειδικά δε κατά τον μήνα Αύγουστο (τα 
ποινικά δικαστήρια) δικάζουν μόνο ποινικές υποθέσεις 
που εκδικάζονται με την διαδικασία των άρθ. 417-427 
ΚΠΔ ή για τις οποίες προβλέπεται προθεσμία εκδίκασης 
ή αφορούν τον καθορισμό συνολικής ποινής ή αιτήσεις 
ακύρωσης διαδικασίας και απόφασης ή αιτήσεις ανα¬ 
βολής της δίκης ή διακοπής της ποινής ή αντιρρήσεις ή 
αμφιβολίες για την εκτέλεση ποινής και την ανασταλτική 
δύναμη ενδίκου μέσου. Κατά την σαφή έννοια των ως 
άνω διατάξεων μόνο κατά τον μήνα Αύγουστο τα ποινικά 
δικαστήρια δικάζουν μόνο τις ειδικά αναφερόμενες ως 
άνω υποθέσεις. Σύμφωνα με τα παραπάνω, δεν είναι νό¬ 
μιμες οι ρυθμίσεις που περιέχονται στο άρθ. 21 του υπό 
έγκριση Κανονισμού ότι (α) τα ποινικά δικαστήρια δεν 
συνεδριάζουν τους μήνες Αύγουστο και Σεπτέμβριο των 
δικαστικών διακοπών (δικάζοντας και κατά τον Σεπτέμ¬ 
βριο, κατά το εμπίπτον στην διάρκεια των δικαστικών 
διακοπών τμήμα του, μόνο κατ' εξαίρεση τις αναφερό¬ 
μενες ως άνω περιοριστικά υποθέσεις) και (β) κατά την 
διάρκεια των δικαστικών διακοπών το Τριμελές και το 
Μονομελές Πλημμελειοδικείο συνεδριάζουν μία φορά 
έκαστο και συγκεκριμένα εντόςτου πρώτου 15νθημέρου 
του μηνός Ιουλίου, δεν είναι νόμιμες και πρέπει το άρθρο 
αυτό να τροποποιηθεί και διατυπωθεί ως εξής κατά τα 
ως άνω σημεία του: «1 .Τα ποινικά Δικαστήρια δεν συνε¬ 
δριάζουν: α) τον μήνα Αύγουστο .... 2.συνεδριάζουν 

δύο φορές έκαστο και συγκεκριμένα εντόςτου πρώτου 
δεκαπενθημέρου των μηνών Ιουλίου και Σεπτεμβρίου». 

Επιπλέον, πρέπει να διορθωθεί το άρθρο 14§8 και να 
διατυπωθεί ορθώς, ως ακολούθως: «Ο Δικαστής που 
διευθύνει το Πρωτοδικείο .... δύναται με πράξη του να 
αυξομειώνει τον αριθμό των αναφερομένων στις παρα¬ 
πάνω παραγράφους 1 και 2 του παρόντος πινακίων και 
εκθεμάτων...... 

ΠΑΤΟΥΣ ΛΟΓΟΥΣ ΑΥΤΟΥΣ 
Εγκρίνει εν μέρει την τροποποίηση, συμπλήρωση 
και κωδικοποίηση σε ενιαίο κείμενο του Κανονισμού 
Εσωτερικής Υπηρεσίας του Πρωτοδικείου Λευκάδας, 
η οποία επήλθε με την υπ' αριθ. 3/2016 απόφαση της 
Ολομελείαςτου Πρωτοδικείου αυτού, διαμορφώνοντας 
αυτή ως εξής: 

«ΚΑΝΟΝΙΣΜΟΣ ΕΣΩΤΕΡΙΚΗΣ ΥΠΗΡΕΣΙΑΣ 

ΠΡΩΤΟΔΙΚΕΙΟΥ ΛΕΥΚΑΔΑΣ 

ΜΕΡΟΣ ΠΡΩΤΟ: Ο ΚΑΝΟΝΙΣΜΟΣ 

Άρθρο 1 

Κανονισμός του Πρωτοδικείου 
Η οργάνωση και λειτουργία του Πρωτοδικείου Λευ¬ 
κάδας διέπεται από τον παρόντα κανονισμό εσωτερι- 

κής υπηρεσίας, ο οποίος ρυθμίζει οποιοδήποτε ζήτημα 
ανάγεται στην εσωτερική οργάνωση και στην εύρυθμη 
διεξαγωγή των εργασιών του. 

Άρθρο 2 

Τροποποίηση του Κανονισμού 
Ο κανονισμός συμπληρώνεται, τροποποιείται ή αντι¬ 
καθίσταται, όταν επιβάλλεται από υπηρεσιακές ανάγκες 
κατά τις διατάξεις του ν. 1756/1988 από την Ολομέλεια 
του Πρωτοδικείου Λευκάδας. Ένα μήνα πριν από την 
επικείμενη κατάρτιση, συμπλήρωση,τροποποίηση, αντι¬ 
κατάσταση ή κατάργηση του κανονισμού ή διατάξεων 
του ειδοποιούνται εγγράφως η οικεία ένωση δικαστικών 
λειτουργών, ο γραμματέας του δικαστηρίου, ο δικηγο¬ 
ρικός σύλλογος της έδρας του δικαστηρίου και η οικεία 
συνδικαλιστική οργάνωση των δικαστικών υπαλλήλων 
για να υποβάλλουν, αν επιθυμούν έγγραφες προτάσεις 
για θέματα σχετιζόμενα με το αντικείμενο του κανονι¬ 
σμού. Τις προτάσεις αυτές καλούνται να αναπτύξουν 
αμέσως μετά την έναρξη της συνεδρίασης της ολομέ¬ 
λειας ο εκπρόσωπος της ένωσης δικαστικών λειτουρ¬ 
γών, ο γραμματέας του δικαστηρίου και οι πρόεδροι του 
δικηγορικού συλλόγου και της συνδικαλιστικής οργά¬ 
νωσης των δικαστικών υπαλλήλων, οι οποίοι στη συ¬ 
νέχεια αποχωρούν. Ο κανονισμός και οι τροποποιήσεις 
του υποβάλλονται αμέσως στην Ολομέλεια του Αρείου 
Πάγου, η οποία έχει δικαίωμα συμπλήρωσης, τροπο¬ 
ποίησης ή ακύρωσης αυτού, ως προς όλα τα σημεία και 
ειδικότερα ως προς τον αριθμό των δικασίμων και των 
υποθέσεων που προσδιορίζονται σε κάθε δικάσιμο. Ο 
κανονισμός ισχύει μόνο μετά την τελική έγκριση του από 
την ολομέλεια του Αρείου Πάγου και αφού διαβιβαστεί 
στον Υπουργό Δικαιοσύνης, Διαφάνειας και Ανθρωπί¬ 
νων Δικαιωμάτων δημοσιεύεται στην Εφημερίδα της 
Κυβερνήσεως. 

ΜΕΡΟΣ ΔΕΥΤΕΡΟ: 

Η ΟΛΟΜΕΛΕΙΑ ΤΟΥ ΠΡΩΤΟΔΙΚΕΙΟΥ 

Άρθρο 3 

Συγκρότηση της Ολομέλειας 
Η Ολομέλεια του δικαστηρίου αποτελείται από όλους 
τους δικαστές και τους δικαστικούς παρέδρους που υπη¬ 
ρετούν σ' αυτό. Στην Ολομέλεια προεδρεύει ο δικαστής 
που διευθύνει το δικαστήριο. 

Άρθρο 4 

Σύγκληση της Ολομέλειας 

Την Ολομέλεια συγκαλεί ο Δικαστής που διευθύνει 
το δικαστήριο. Για τη νομότυπη σύγκληση απαιτείται 
η προηγούμενη έγγραφη πρόσκληση του Δικαστή που 
διευθύνει το Πρωτοδικείο ή του νόμιμου αναπληρωτή 
του, που απευθύνεται ονομαστικά σε όλα τα μέλη της. 
Στην πρόσκληση αυτή αναγράφονται τα θέματα που 
θα αποτελέσουν αντικείμενο συζήτησης. Θέμα μη εγ¬ 
γεγραμμένο στην πρόσκληση δεν μπορεί να συζητηθεί 
στην Ολομέλεια, εκτός αν σ' αυτό υπάρχει ομόφωνη από¬ 
φαση του συνόλου των μελών της. Όμοια ακριβώς πρό¬ 
σκληση αποστέλλεται και στον Εισαγγελέα Πρωτοδικών. 
Σε καμιά περίπτωση δεν μπορεί να γίνει σύγκληση της 


Ολομέλειας για οποιοδήποτε θέμα, αν δεν μεσολαβούν 
τουλάχιστο πέντε (5) ημέρες από το χρόνο αποστολής 
της σχετικής πρόσκλησης στα μέλη της μέχρι την ημερο¬ 
μηνία της σύγκλησης της. Η συμμετοχή στις συνεδριά¬ 
σεις και στις εργασίες της Ολομέλειας είναι υποχρεωτική. 
Η σύγκληση της Ολομέλειας είναι υποχρεωτική όταν: α. 
ζητηθεί εγγράφως από το ένα τρίτο των μελών που κατά 
το χρόνο της αίτησης συμμετέχουν σ' αυτή, β. ζητηθεί 
από τον Εισαγγελέα του δικαστηρίου και η σύγκληση 
της αφορά ζητήματα γενικότερου ενδιαφέροντος ορ¬ 
γάνωσης και λειτουργίας του δικαστηρίου, γ. ασκηθεί 
προσφυγή από ένα μέλος της εναντίον πράξεως του δι¬ 
καστή που διευθύνει το δικαστήριο, δ. ζητηθεί με από¬ 
φαση του οικείου δικηγορικού συλλόγου για θέματα που 
άπτονται της άσκησης του δικηγορικού λειτουργήματος, 
κατά τη συζήτηση των οποίων δικαιούται ο πρόεδρος 
ή εκπρόσωπος του οικείου δικηγορικού συλλόγου να 
παρίσταται, να μετέχει της συζητήσεως, αποχωρεί δε 
πριν την έναρξη της ψηφοφορίας. Σε περίπτωση που 
δεν συγκληθεί η Ολομέλεια μέσα σε πέντε (5) ημέρες, 
εκείνος που ζήτησε τη σύγκληση της έχει δικαίωμα να 
συγκαλέσει την Ολομέλεια με αίτηση που γνωστοποιεί¬ 
ται σε όλα τα μέλη. 

Άρθρο 5 

Αρμοδιότητα της Ολομέλειας 

Στην αρμοδιότητα της Ολομέλειας υπάγονται: α. η κα¬ 
τάρτιση, συμπλήρωση, τροποποίηση, αντικατάσταση 
ή κατάργηση διατάξεων του κανονισμού του δικαστη¬ 
ρίου, β. η λήψη αποφάσεων για θέματα γενικότερου 
ενδιαφέροντος, οργάνωσης και λειτουργίας του δικα¬ 
στηρίου και απονομής της δικαιοσύνης, γ. η κατάρτιση 
των τμημάτων των διακοπών, δ. η λήψη απόφασης ή 
η γνωμοδότηση για όσα θέματα έχουν υπαχθεί στην 
αρμοδιότητα της από τον κανονισμό ή από ειδικές δι¬ 
ατάξεις. Οι αποφάσεις της Ολομέλειας υπερισχύουν 
των αποφάσεων των άλλων οργάνων του δικαστηρίου 
για το ίδιο θέμα. 

Η Ολομέλεια μπορεί να συγκληθεί και για ν' ανταλ¬ 
λάξουν τα μέλη της απόψεις σε νομικά ζητήματα. Στην 
περίπτωση αυτή η σχετική απόφαση της Ολομέλειας 
γνωστοποιείται στο Υπουργείο Δικαιοσύνης και στον 
Άρειο Πάγο. Μπορεί μάλιστα, αν το αποφασίσει, να δη- 
μοσιεύσειτην απόφαση της και σε νομικό περιοδικό.Τα 
πορίσματα των σχετικών συζητήσεων δεν δεσμεύουν τα 
δικαιοδοτικά όργανα του δικαστηρίου. 

Άρθρο 6 

Διαδικασία και τρόπος λήψης αποφάσεων 

της Ολομέλειας 

Οι συνεδριάσεις της Ολομέλειας δεν είναι δημόσιες, 
εκτός αν ο νόμος ορίζει διαφορετικά. Οι διατάξεις των 
άρθρων 4§4,5§1 και7§1 του ν. 1756/1988 (για τα σχετι¬ 
κά με την παράσταση του Εισαγγελέα, την αναπλήρωση 
κατά αρχαιότητα σε περίπτωση απουσίας ή κωλύματος 
και τη συμμετοχή γραμματέα ζητήματα) εφαρμόζονται 
αναλόγως. Οι δικονομικές διατάξεις, που ρυθμίζουν τα 
σχετικά με τη διάσκεψη και την κατάρτιση των αποφά¬ 
σεων των δικαστηρίων, εφαρμόζονται αναλόγως και 

στην Ολομέλεια του Δικαστηρίου, όταν κρίνει θέματα 
διοικητικής φύσης. Η Ολομέλεια βρίσκεται σε απαρ¬ 
τία όταν είναι παρόντα περισσότερα από τα μισό κατά 
το χρόνο της σύγκλησης μέλη της, όχι όμως λιγότερα 
από τρία. Οι αποφάσεις λαμβάνονται με την απόλυτη 
πλειοψηφία των παρόντων μελών της. Αν, για κάποιο 
θέμα, σχηματισθούν περισσότερες από δύο γνώμες, 
επαναλαμβάνεται η ψηφοφορία για μία από τις δύο 
επικρατέστερες γνώμες. Ο Εισαγγελέας του Πρωτοδι¬ 
κείου Λευκάδας παρίσταται κατά τις συνεδριάσεις της 
Ολομέλειας, μετέχει της συζητήσεως και αποχωρεί πριν 
την έναρξη της ψηφοφορίας. 

Άρθρο 7 

Εισηγητής 

Ο Δικαστής που διευθύνει το Πρωτοδικείο ή ο νόμι¬ 
μος αναπληρωτής του διορίζει τον Εισηγητή του θέμα¬ 
τος εκείνου, για το οποίο καλείται η Ολομέλεια να πάρει 
σχετική απόφαση. Είναι δυνατόν για το ίδιο θέμα να 
διορισθούν παράλληλα και περισσότεροι Εισηγητές, οι 
οποίοι μεταξύ τους μπορούν να κάνουν κατανομή της 
εργασίας τους. Ο ορισμός του Εισηγητή ή των Εισηγη¬ 
τών πρέπει να γίνει τουλάχιστον πριν από είκοσι (20) 
ημέρες από τον χρόνο ορισμού της ημέρας σύγκλησης 
της Ολομέλειας. Σε εξαιρετικές περιπτώσεις, όπου το 
σχετικό θέμα δεν παρουσιάζει δυσκολίες αντιμετώπι¬ 
σης του, ο διορισμός Εισηγητή μπορεί να γίνει και πριν 
πέντε (5) ημέρες από την ημερομηνία σύγκλησης της 
Ολομέλειας. Με απόφαση της Ολομέλειας του Πρωτο¬ 
δικείου μπορεί επίσης να διορισθεί ένας ή και περισσό¬ 
τεροι Εισηγητές σε διάφορα θέματα που πρόκειται να 
την απασχολήσουν. 

Άρθρο 8 

Γραμματέας 

Καθήκοντα Γραμματέα της Ολομέλειας ασκεί ο Γραμ- 
ματέας-Προϊστάμενος της Διεύθυνσης Γραμματείαςτου 
Πρωτοδικείου. Αν δεν υπάρχει, απουσιάζει ή κωλύεται, 
τον αναπληρώνει ένας από τους δικαστικούς γραμματείς 
του Πρωτοδικείου. Αυτός ορίζεται από τον Πρόεδρο του 
Πρωτοδικείου ή το νόμιμο αναπληρωτή του. 

ΜΕΡΟΣ ΤΡΙΤΟ: ΟΡΓΑΝΩΣΗ 

ΚΑΙ ΛΕΙΤΟΥΡΓΙΑ ΤΟΥ ΠΡΩΤΟΔΙΚΕΙΟΥ 

Άρθρο 9 

Διάρθρωση 

Το Πρωτοδικείο Λευκάδας απαρτίζεται από Πολιτικό 
και Ποινικό Τμήμα για την εκδίκαση των Πολιτικών και 
Ποινικών Υποθέσεων αντιστοίχως, στα οποία μετέχουν 
ανεξαιρέτως όλοι οι Δικαστές που υπηρετούν στο Δι¬ 
καστήριο. 

Άρθρο 10 

Μηνιαία Υπηρεσία Δικαστών 

Ο Διευθύνων το Δικαστήριο καθορίζει εγγράφως τη 
μηνιαία υπηρεσία των Δικαστών. Αντίγραφο της υπη¬ 
ρεσίας του εκάστοτε επόμενου ημερολογιακού μήνα 
παραδίδεται στη Γραμματεία του Δικαστηρίου και 
στους Δικαστές, αναρτάται στον πίνακα ανακοινώσεων 


του Πρωτοδικείου και κοινοποιείται στον Εισαγγελέα 
Πρωτοδικών Λευκάδας και στον Δικηγορικό Σύλλογο 
Λευκάδας. 

ΚΕΦΑΛΑΙΟ ΠΡΩΤΟ (ΠΟΛΙΤΙΚΟ ΤΜΗΜΑ) 

Άρθρο 11 

Πολυμελές Πρωτοδικείο 

1 .Το Πολυμελές Πρωτοδικείο είναι ενιαίο, δηλαδή χω¬ 
ρίς τμήματα, και συνεδριάζει την δεύτερη Παρασκευή 
κάθε μήνα του δικαστικού έτους, πλην του μηνός Σε¬ 
πτεμβρίου, κατά τον οποίο συνεδριάζει την δεύτερη Πα¬ 
ρασκευή μετά την έναρξη εκάστου δικαστικού έτους, 
του μηνός Ιανουάριου, κατά τον οποίο συνεδριάζει την 
δεύτερη εργάσιμη Παρασκευή μετά τα Θεοφάνεια και 
του μηνός που συμπίπτει με τις διακοπές του Πάσχα, 
κατά τον οποίο συνεδριάζει την δεύτερη εργάσιμη Πα¬ 
ρασκευή του μηνός αυτού. Εάν η δεύτερη Παρασκευή 
ενός μήνα συμπίπτει με μη εργάσιμη ημέρα, η δικάσιμος 
ορίζεται για την επόμενη Παρασκευή. Σε αυτό δικάζο¬ 
νται όλες οι πολιτικές υποθέσεις που υπάγονται στην 
αρμοδιότητά του. 

2. Ο ακριβής καθορισμός των ημερών συνεδρίασης 
γίνεται κάθε έτος από τον Διευθύνοντα το Πρωτοδικείο 
Δικαστή, λαμβανομένου υπόψη ότι ο καθορισμός τους 
εκ των προτέρων με τον παρόντα Κανονισμό για αόριστο 
χρονικό διάστημα ενέχει τον κίνδυνο ορισμένες από τις 
ημέρες των δικασίμων (Παρασκευές) να συμπέσουν με 
μη εργάσιμες ημέρες. 

3. Χρόνος έναρξης και εκδίκασης των πολιτικών υπο¬ 
θέσεων του Πολυμελούς είναι η 09:00 π.μ. 

Άρθρο 12 

Μονομελές Πρωτοδικείο 

1 .Το Μονομελές Πρωτοδικείο είναι ενιαίο, δηλαδή χω¬ 
ρίς τμήματα και συνεδριάζει δύο φορές μηνιαίως, ήτοι 
την πρώτη και την τρίτη Παρασκευή κάθε μήνα του δικα¬ 
στικού έτους. Ειδικά τους μήνες Σεπτέμβριο, Δεκέμβριο, 
Ιανουάριο, το μήνα που συμπίπτει με την έναρξη των 
διακοπών του Πάσχα και τον Ιούνιο, συνεδριάζει μόνο 
μία φορά, την πρώτη εργάσιμη Παρασκευή των μηνών 
αυτών. 

2. Ο ακριβής καθορισμός των ημερών συνεδρίασης 
γίνεται κάθε έτος από τον Διευθύνοντα το Πρωτοδικείο 
Δικαστή, λαμβανομένου υπόψη ότι ο καθορισμός τους 
εκ των προτέρων με τον παρόντα Κανονισμό για αόριστο 
χρονικό διάστημα ενέχει τον κίνδυνο ορισμένες από τις 
ημέρες των δικασίμων (Παρασκευές) να συμπέσουν με 
μη εργάσιμες ημέρες. 

3. Σε όλως εξαιρετικές περιπτώσεις είναι δυνατόν να 
προσδιορίζονται και εκδικάζονται από Πρόεδρο Πρω¬ 
τοδικών ή Πρωτόδικη που ορίζεται από το Δικαστή που 
διευθύνει το Πρωτοδικείο, υποθέσεις ασφαλιστικών μέ¬ 
τρων όλες τις ημέρες της εβδομάδας, ως και προσωρινές 
διαταγές. 

4. Οι διαταγές πληρωμής και οι διαταγές απόδοσης της 
χρήσης μισθίου εκδίδονται όλες τις εργάσιμες ημέρες 
της εβδομάδας από τον Δικαστή που ορίζεται πρόε¬ 
δρος υπηρεσίας από τον Διευθύνοντα το Πρωτοδικείο 

με το μηνιαίο πρόγραμμα υπηρεσιών, εκτός εάν ορίζεται 
άλλως. 

5. Οι υποθέσεις αναστολής πλειστηριασμών και διορ¬ 
θώσεων περιλήψεων κατασχετηρίων εκθέσεων εκδικά- 
ζονται εκτός των δικασίμων και κάθε Πέμπτη, πριν την 
ημερομηνία διενέργειας του πλειστηριασμού. 

6. Χρόνος έναρξης και εκδίκασης όλων των πολιτι¬ 
κών υποθέσεων του Μονομελούς Πρωτοδικείου είναι 
η 09:00 π.μ. 

Άρθρο 13 

Προσδιορισμός πολιτικών υποθέσεων 

ενόψει δικαστικών διακοπών 

1 .Τακτικές δικάσιμοι δεν ορίζονται: α) κατά την περίο¬ 
δο των δικαστικών διακοπών, ήτοι από 1 Ιουλίου έως και 

15 Σεπτεμβρίου, β) κατά τη χρονική περίοδο από 20 Δε¬ 
κεμβρίου κάθε έτους έως και 7 Ιανουάριου του επομένου 
έτους, γ) κατά τη Μεγάλη Εβδομάδα και την εβδομάδα 
της Διακαινησίμου και δ) κατά τη χρονική περίοδο από 

16 Ιουνίου έως και 30 Ιουνίου κάθε έτους. Ενόψει των 
ανωτέρω οι τακτικές δικάσιμοι ορίζονται: α) μέχρι και 
15 Ιουνίου κάθε έτους για την πρώτη και τέταρτη των 
ως άνω περιπτώσεων, β) μέχρι και 19 Δεκεμβρίου κάθε 
έτους για τη δεύτερη ως άνω περίπτωση και γ) μέχρι και 
την τελευταία εργάσιμη ημέρα προ της Μεγάλης Εβδο- 
μάδος για την τρίτη ως άνω περίπτωση. 

2. Κατά τις παραπάνω στην παράγραφο 1 αναφερό- 
μενες περιπτώσεις με στοιχεία β) έως και δ) χρονικές 
περιόδους διακοπών, ο Δικαστής που διευθύνει το Πρω¬ 
τοδικείο ή ο νόμιμος αναπληρωτής του μπορεί, όταν 
κατά την κρίση του υπάρχει κίνδυνος από την αναβολή, 
να ορίζει έκτακτες δικάσιμους υπό τον όρο τηςτήρησης 
των ισχυουσών διατάξεων. 

3. Κατά την περίοδο των θερινών διακοπών (από 1 
Ιουλίου έως 15 Σεπτεμβρίου) δικάζονται κατ'εξαίρεση οι 
υποθέσεις που αναφέρονται στο άρθρο 27§1 του Κώδικα 
Οργανισμού Δικαστηρίων και ειδικότερα: Α) κατά το ως 
άνω χρονικό διάστημα, εκτός από το μήνα Αύγουστο: 
(α) οι υποθέσεις, τις οποίες ο δικαστής που διευθύνει το 
Πρωτοδικείο ή ο νόμιμος αναπληρωτής του χαρακτήρι¬ 
σε ως κατεπείγουσες και (β) οι υποθέσεις που αφορούν 
Διαταγές Πληρωμής και πιστωτικούς τίτλους, εργατικές 
διαφορές και διαφορές απόδοσης μισθίου και Β) καθ'όλο 
το ανωτέρω χρονικό διάστημα οι υποθέσεις ασφαλιστι¬ 
κών μέτρων και αναστολής της αναγκαστικής εκτέλεσης. 

Άρθρο 14 

1. Για κάθε δικάσιμο θα εγγράφεται σε κάθε πινάκιο ο 
κατωτέρω αριθμός υποθέσεων κατ'ανώτατο όριο: 

Α. ΠΟΛΥΜΕΛΕΣ ΠΡΩΤΟΔΙΚΕΙΟ: Ορίζεται ως ανώτατος 
αριθμός προσδιοριζόμενων υποθέσεων (από αναβολή 
και πρωτοείσακτων) σε κάθε δικάσιμο του Πολυμελούς 
Πρωτοδικείου οι δώδεκα (12) υποθέσεις, οι οποίες κα- 
τανέμονται ως εξής: 

Τακτική διαδικασία: εννέα (9) (τρεις υποθέσεις ανά 
δικαστή). Λοιπές διαδικασίες και εκούσια δικαιοδοσία: 
τρεις (3). 

Β. ΜΟΝΟΜΕΛΕΣ ΠΡΩΤΟΔΙΚΕΙΟ: Ορίζεται ως ανώτατος 
αριθμός προσδιοριζόμενων υποθέσεων (από αναβολή 


και πρωτοείσακτων), σε κάθε δικάσιμο του Μονομελούς 
Πρωτοδικείου οι τριάντα έξι (36) υποθέσεις, οι οποίες 
κατανέμονται ως εξής: 

Τακτική διαδικασία και εφέσεις κατά αποφάσεων Ει¬ 
ρηνοδικείου (συμπεριλαμβανομένων και των εφέσεων 
κατ' αποφάσεων του Ειρηνοδικείου για τις υποθέσεις 
ασφαλιστικών μέτρων στις οποίες επιτρέπεται η άσκηση 
εφέσεως: εννέα (9) (τρεις υποθέσεις ανά δικαστή). 

Εκούσια δικαιοδοσία: εννέα (9). 

Ειδικές διαδικασίες, που εγγράφονται στο πινάκιο (δι¬ 
αφορές από την οικογένεια, το γάμο και την ελεύθερη 
συμβίωση και περιουσιακές διαφορές): δώδεκα (12). 

Ειδικές διαδικασίες, που δεν εγγράφονται στο πινάκιο: 
έξι (6). 

Γ. ΑΣΦΑΛΙΣΤΙΚΑ ΜΕΤΡΑ: Ο αριθμός των υποθέσεων 
ασφαλιστικών μέτρων που εγγράφονται στο έκθεμα 
κάθε δικασίμου του Μονομελούς Πρωτοδικείου μετά 
από τη θέσπιση του παρόντος Κανονισμού, ανέρχεται 
σε δέκα (10) υποθέσεις συνολικά. Κατ' εξαίρεση για τους 
μήνες με μία μόνο δικάσιμο ο ανωτέρω αριθμός μπορεί 
να αυξάνεται από τον Διευθύνοντα το Πρωτοδικείο Δικα¬ 
στή ή τον νόμιμο αναπληρωτή του κατά πέντε (5) πέντε 
επιπλέον υποθέσεις. 

2. Εάν κατατεθεί δικόγραφο, η εκδίκαση του οποίου 
δεν υπάγεται σε κάποια από τις ανωτέρω διαδικασίες, 
όπως ενδεικτικά ένδικο βοήθημα του ν. 2882/2001 
(απαλλοτριώσεις), συνυπολογίζεται στον αριθμό των 
υποθέσεων των ειδικών διαδικασιών που εγγράφονται 
στο πινάκιο. 

3. Στους παραπάνω αριθμούς υποθέσεων όλων των 
δικαστηρίων, δεν περιλαμβάνονται: α) οι αιτήσεις συναι¬ 
νετικών διαζυγίων, β) οι αιτήσεις διόρθωσης αποφάσεων, 
γ) οι αιτήσεις όρκισης πραγματογνωμόνων και δ) όσες 
υποθέσεις βάσει ειδικών νόμων, προσδιορίζονται καθ' 
υπέρβαση του ανωτάτου αριθμού προσδιοριζόμενων 
υποθέσεων εντός ορισμένης προθεσμίας. 

4. Κατ'εξαίρεση επιτρέπεται η εγγραφή στο πινάκιο ή 
το έκθεμα κάθε δικασίμου μεγαλύτερου του ανωτέρω 
προβλεπόμενου αριθμού υποθέσεων ανά Δικαστή του 
Πολυμελούς ή του Μονομελούς Πρωτοδικείου: α) σε 
περίπτωση εφαρμογής των άρθρων 31 ΚΠολΔ (παρε¬ 
πόμενες ή συναφείς διαφορές) και 246 ΚΠολΔ (συνεκδί- 
καση εκκρεμών δικών) και β) σε επείγουσες περιπτώσεις, 
εφόσον ο αϊτών την υπέρβαση του συνολικού αριθμού 
των υποθέσεων προσκομίζει έγγραφα ή αποδεικνύει 
επαρκώς με άλλο τρόπο τον επείγοντα χαρακτήρα της 
υπόθεσής του. Οι υποθέσεις αυτές δεν πρέπει να επαυ¬ 
ξάνουν το συνολικό αριθμό των προσδιορισμένων υπο¬ 
θέσεων σε επίπεδο μεγαλύτερο του 10% του ανωτάτου 
επιτρεπομένου ορίου. 

5. Στην εκδίκαση των πολιτικών υποθέσεων συμμετέ¬ 
χουν όλοι οι Δικαστές που υπηρετούν στο Πρωτοδικείο 
Λευκάδας. Στο Μονομελές Πρωτοδικείο συμμετέχουν εκ 
περιτροπής οι Δικαστές που υπηρετούν στο Πρωτοδικείο 
Λευκάδας, οριζόμενοι κάθε φορά από τον Διευθύνοντα 
το Δικαστήριο Δικαστή ή το νόμιμο αναπληρωτή του. 

6. Κατ' εξαίρεση της ανωτέρω παραγράφου, η συμ¬ 
μετοχή του Ανακριτή κατά την εκδίκαση των πολιτικών 
υποθέσεων είναι μειωμένη, κατά την κρίση του Δικαστή 

που διευθύνει το Πρωτοδικείο ή του νόμιμου αναπληρω¬ 
τή του και αναλόγωςτων υπηρεσιακών αναγκών. 

7. Οι παραπάνω αριθμοί των προσδιοριζόμενων 
υποθέσεων ισχύουν στην περίπτωση κατά την οποία 
οι οργανικές θέσεις δικαστικών λειτουργών του Πρω¬ 
τοδικείου είναι πλήρεις, ήτοι υπηρετούν ένας Πρόεδρος 
Πρωτοδικών και τρεις Πρωτόδικες. Στην περίπτωση 
κατά την οποία υπηρετούν λιγότεροι δικαστές, ο αριθ¬ 
μός των προσδιοριζόμενων υποθέσεων θα μειώνεται 
αναλόγως. 

8.0 Δικαστής που διευθύνει το Πρωτοδικείο, προκει- 
μένου να διευκολύνεται η ταχεία απονομή της δικαιοσύ¬ 
νης και να αντιμετωπίζονται αποτελεσματικά οι άμεσες 
ανάγκες που δημιουργούνται από νομοθετικές μεταβο¬ 
λές, δύναται με πράξη του σε εξαιρετικές περιπτώσεις, να 
αυξομειώνει τον αριθμό των αναφερομένων στις παρα¬ 
πάνω παραγράφους I και 2 του παρόντος πινακίων και 
εκθεμάτων κατά ποσοστό 20%, η δε πράξη αυτή ισχύει 
μέχρι την επικύρωση της ή μη από την Ολομέλεια του 
Δικαστηρίου, η οποία πρέπει να συνεδριάσει υποχρεωτι¬ 
κά για το λόγο αυτό εντός 2 δύο μηνών από την έκδοση 
της πράξης. Σε περίπτωση μη επικύρωσης της δεν θίγε¬ 
ται η εγκυρότητα της για το παρελθόν ούτε παράγεται 
οποιαδήποτε ακυρότητα αναφορικά με τις υποθέσεις, οι 
οποίες προσδιορίστηκαν κατ'εφαρμογή της. 

9. Στις ειδικές διαδικασίες ο διευθύνων το Πρωτοδικείο 
Δικαστής χρεώνει όλες τις υποθέσεις της αρμοδιότητας 
του Μονομελούς και του Πολυμελούς Πρωτοδικείου σε 
κάθε δικαστή ή εισηγητή τουλάχιστον 8 ημέρες πριν από 
τη δικάσιμο, στην οποία θα δικασθούν. 

10. Η χρέωση των υποθέσεων πρέπει να γίνεται ισο- 
μερώς για όλους τους δικαστές στο μέτρο του δυνατού. 

11. Επί εκδόσεως μη οριστικής απόφασης για τη δι¬ 
ενέργεια πραγματογνωμοσύνης είτε κατ' άρθρο 254 
ΚΠολΔ είτε για οποιονδήποτε άλλο λόγο, όταν η υπόθεση 
επανέλθει προς συζήτηση, ο Διευθύνων το Πρωτοδικείο 
Δικαστής τη χρεώνει, εφόσον αυτό είναι εφικτό, στον 
Δικαστή που εξέδωσε την μη οριστική απόφαση. 

Άρθρο 15 

Προσδιορισμός δικασίμων 

Ο προσδιορισμός των δικασίμων των αγωγών, αιτήσε¬ 
ων και εφέσεων που κατατίθενται γίνεται ως ακολούθως: 

1. Στις υποθέσεις τακτικής διαδικασίας, με πράξη του 
Δικαστή που διευθύνει το Πρωτοδικείο ή του νομίμου 
αναπληρωτή του, ο οποίος εντός 15 ημερών από το κλεί¬ 
σιμο του φακέλου της υπόθεσης ορίζει τον Δικαστή και 
για τις υποθέσεις του Πολυμελούς Πρωτοδικείου την 
σύνθεση του Δικαστηρίου. Στην τελευταία περίπτωση 
ο Πρόεδρος της σύνθεσης ορίζει τον εισηγητή. Συγχρό¬ 
νως ορίζεται ημέρα και ώρα συζήτησης στο ακροατήριο 
σε χρόνο όχι μεγαλύτερο των τριάντα (30) ημερών από 
την παρέλευση της ως άνω προθεσμίας. Εάν ο οριζόμε¬ 
νος από το άρθρο 4 του παρόντος Κανονισμού αριθμός 
υποθέσεων ανά Δικαστή καλυφθεί, ο ορισμός Δικαστή 
γίνεται εντός του απολύτως αναγκαίου χρόνου. 

2. Στις υποθέσεις των ειδικών διαδικασιών, με πράξη 
του Δικαστή που διευθύνει το Πρωτοδικείο ή του νομί¬ 
μου αναπληρωτή του εντός ευλόγου χρόνου, που δεν 


μπορεί να υπερβαίνει τους έξι (6) μήνες. Εάν ο οριζόμε¬ 
νος από το άρθρο 14 του παρόντος Κανονισμού αριθμός 
υποθέσεων ανά Δικαστή καλυφθεί, ο προσδιορισμός 
της δικασίμου γίνεται εντός του απολύτως αναγκαίου 
χρόνου. 

3) Στις υποθέσεις αντιρρήσεων κατά της εκτέλεσης, με 
ίδια ως άνω πράξη εντός προθεσμίας εξήντα (60) ημερών 
από την κατάθεση της ανακοπής. 

4) Στις αιτήσεις για την υπαγωγή νομικών προσώπων 
στο καθεστώς της ειδικής εκκαθάρισης σε λειτουργία, 
με όμοια ως άνω πράξη εντός είκοσι (20) ημερών από 
την υποβολή της. 

5) Στις αιτήσεις για ακούσια νοσηλεία που εισάγονται 
από τον Εισαγγελέα με όμοια ως άνω πράξη εντός δέκα 
(10) ημερών από την υποβολή της σχετικής αίτησης (άρ¬ 
θρο 96§6ν. 2071/1992) και 

6) Στις υποθέσεις ασφαλιστικών μέτρων, στις οποίες 
έγινε δεκτό αίτημα για έκδοση προσωρινής διαταγής, η 
σχετική αίτηση ασφαλιστικών μέτρων προσδιορίζεται, 
με όμοια ως άνω πράξη εντός τριάντα (30) ημερών. 

Άρθρο 16 

Δικαστικός Μεσολαβητής 

Με Πράξη του Διευθύνοντος το Πρωτοδικείο Προέ¬ 
δρου Πρωτοδικών ορίζεται ο ίδιος ή ένας από τους αρ¬ 
χαιότερους Πρωτόδικες ως μεσολαβητής (άρθρο 214Β 
ΚΠολΔ) για χρονικό διάστημα δύο (2) ετών με δυνατότη¬ 
τα ανανεώσεως της θητείας αυτού επί ένα (1) ακόμη έτος. 

Άρθρο 17 

Ειδικά καθήκοντα 

1. Ένας Πρωτόδικης που ορίζεται αρμοδίως από τον 
Διευθύνοντα το Πρωτοδικείο Δικαστή με το νόμιμο ανα¬ 
πληρωτή του εκτελεί καθήκοντα εισηγητή πτωχεύσε¬ 
ων. Αυτός επιτηρεί τις εργασίες των πτωχεύσεων που 
κηρύσσονται από το πτωχευτικό Δικαστήριο και έχει 
όλες τις αρμοδιότητες που παρέχονται σ' αυτόν από 
την εκάστοτε ισχύουσα πτωχευτική νομοθεσία. Για την 
εύρυθμη συνεργασία του με τους συνδίκους των πτω¬ 
χεύσεων οφείλει να ανακοινώνει εγκαίρως σε αυτούς 
δια του αρμοδίου γραμματέα τις ημερομηνίες, κατά τις 
οποίες θα βρίσκεται στο Πρωτοδικείο, για να ασχοληθεί 
με τα ζητήματα των πτωχεύσεων. 

2. Με Πράξη του Διευθύνοντοςτο Πρωτοδικείο ορίζο¬ 
νται δύο Πρωτόδικες ως Κτηματολογικοί Δικαστές και ο 
αναπληρωτής τους, με τα καθήκοντα που ο νόμος ορίζει. 

3.0 ορισμός ενός (1) Πρωτόδικη (και του αναπληρωτή 
του) αρμόδιου για την άσκηση της πειθαρχικής δίωξης 
των υπαλλήλων της Γραμματείας του Πρωτοδικείου 
Αευκάδας γίνεται με κλήρωση για κάθε έτος (άρθρο 
104 του ν. 2812/2000). Η διεξαγωγή των ενεργειών που 
απαιτούνται για την άσκηση πειθαρχικής δίωξης (λήψη 
καταθέσεων, εξηγήσεων εγγράφων) γίνεται κάθε εργά¬ 
σιμη ημέρα, όπως ορίζει ο αρμόδιος δικαστής. 

4. Ο διορισμός δικαστών και η ανάθεση καθηκόντων 
στις υπόλοιπες αρμοδιότητες για Επιτροπές, Πειθαρχικά 
Συμβούλια, Αρχαιρεσίες Σωματείων κ.λπ. γίνεται όπως 
ο εκάστοτε οικείος νόμος προβλέπει και η διεξαγωγή 
των απαραίτητων ενεργειών γίνεται σε εύλογο χρόνο 

κάθε εργάσιμη ημέρα, όπως ορίζει σε συνδυασμό με τις 
υπηρεσίες του και ανάλογα με τις απαραίτητες ενέργειες 
ο δικαστής που ανέλαβε τα σχετικά καθήκοντα. 

ΚΕΦΑΛΑΙΟ ΔΕΥΤΕΡΟ (ΠΟΙΝΙΚΟ ΤΜΗΜΑ) 

Άρθρο 18 

Συνεδριάσεις και κατανομή υποθέσεων 

1. Το Πρωτοδικείο Λευκάδας λειτουργεί ως ποινικό 
Δικαστήριο στο οποίο υπάγονται: 
α) Το Μικτό Ορκωτό Δικαστήριο (ΜΟΔ.) 
β) Το Τριμελές Πλημμελειοδικείο 
γ)Το Μονομελές Πλημμελειοδικείο 
δ) Τα Δικαστήρια Ανηλίκων (Μονομελές καιΤριμελές). 
Η κατανομή των υποθέσεων και οι ημέρες και ώρες 
κατά τις οποίες συνεδριάζουν τα ανωτέρω Δικαστήρια 
έχουν ως εξής: 

Α) ΜΙΚΤΟ ΟΡΚΩΤΟ ΔΙΚΑΣΤΗΡΙΟ 
Το Μικτό Ορκωτό Δικαστήριο συγκροτείται κάθε μήνα 
εκτός από τους μήνες Ιούλιο, Αύγουστο και Σεπτέμβριο, 
κατά τους οποίους μπορεί να συγκροτηθεί μόνον για 
εξαιρετικούς λόγους, η ύπαρξη των οποίων κρίνεται από 
τον Εισαγγελέα Εφετών Δυτικής Στερεός Ελλάδας, η δε 
λειτουργία του καθορίζεται ειδικότερα από τις διατά¬ 
ξεις των άρθρων 377επ. του ΚΠΔ. Συνεδριάζει ημέρα 
Δευτέρα, εφόσον έχουν προσδιοριστεί υποθέσεις προς 
εκδίκαση από τον Εισαγγελέα Εφετών Δυτικής Στερεός 
Ελλάδας. Επίσης, οι τακτικοί Δικαστές αυτού συνεδριά¬ 
ζουν την πρώτη εργάσιμη Δευτέρα κάθε συνόδου για την 
κήρυξη της έναρξης της συνόδου και για τη διενέργεια 
της σχετικής διαδικασίας της σύνθεσης του, όπως ειδι¬ 
κότερα ορίζεται στα άρθρα 388επ. του ΚΠΔ. 

Β) ΤΡΙΜΕΛΕΣ ΠΛΗΜΜΕΛΕΙΟΔΙΚΕΙΟ 
ΤοΤριμελές Πλημμελειοδικείο συνεδριάζει τακτικά, 
εφόσον προσδιορίζονται υποθέσεις προς εκδίκαση από 
τον Εισαγγελέα Πρωτοδικών Λευκάδας, κάθε πρώτη, 
δεύτερη και τρίτη Τρίτη κάθε μήνα. Σε αυτό συμμετέχουν 
ο Πρόεδρος Πρωτοδικών ή ο απ' αυτόν οριζόμενος Πρω¬ 
τόδικης και δύο Πρωτόδικες ή ένας Πρωτόδικης και ένας 
Δικαστικός Πάρεδρος ή Ειρηνοδίκης ή Πταισματοδίκης. 
Γ) ΜΟΝΟΜΕΛΕΣ ΠΛΗΜΜΕΛΕΙΟΔΙΚΕΙΟ 
Το Μονομελές Πλημμελειοδικείο συνεδριάζει τακτι¬ 
κά, εφόσον προσδιορίζονται υποθέσεις προς εκδίκαση 
από τον Εισαγγελέα Πρωτοδικών Λευκάδας, κάθε πρώ¬ 
τη, δεύτερη, τρίτη και τέταρτη Πέμπτη κάθε μήνα. Στο 
Μονομελές Πλημμελειοδικείο προεδρεύει ο Πρόεδρος 
Πρωτοδικών ή ο απ' αυτόν οριζόμενος Πρωτόδικης ή 
Δικαστικός Πάρεδρος. 

Δ) ΔΙΚΑΣΤΗΡΙΑ ΑΝΗΛΙΚΩΝ 

(α) ΤοΤριμελές Δικαστήριο Ανηλίκων συνεδριάζει όταν 
υπάρχουν υποθέσεις προς εκδίκαση, την τελευταίαΤρίτη 
του μηνός. Σ' αυτό προεδρεύει εάν είναι δυνατόν ο Δικα¬ 
στής Ανηλίκων ή ο νόμιμος αναπληρωτής του και συμμε¬ 
τέχουν δύο νεότεροι Πρωτόδικες, αν τούτο είναι εφικτό. 

(β) Το Μονομελές Δικαστήριο Ανηλίκων συνεδριάζει 
όταν υπάρχουν υποθέσεις προς εκδίκαση, την τελευταία 
Πέμπτη του μηνός. Σ' αυτό προεδρεύει ο Δικαστής Ανη¬ 
λίκων ή ο νόμιμος αναπληρωτής του. Την ημέρα εκείνη 
δεν προσδιορίζεται συνεδρίαση του Μονομελούς Πλημ¬ 
μελειοδικείου Λευκάδας. 


2. Τα αυτόφωρα πλημμελήματα αρμοδιότητας Μο¬ 
νομελούς και Τριμελούς Πλημμελειοδικείου συνε¬ 
δριάζουν κάθε μέρα και ώρα 12:00 μεσημβρινή πλην 
Κυριακής, της 25ης Δεκεμβρίου, της 1 ης Ιανουάριου, 
της Κυριακής του Πάσχα και της 15ης Αυγούστου, 
εκτός αν το αρμόδιο Δικαστήριο έχει άλλως ορίσει 
ή αν υπάρχει αδυναμία συγκρότησης της σύνθεσης 
του Δικαστηρίου. 

3. Οι συνεδριάσεις των ανωτέρω Δικαστηρίων αρχί¬ 
ζουν ώρα 09:00 πλην των συνεδριάσεων των Δικαστη¬ 
ρίων της προηγούμενης παραγράφου. 

4. Σε κάθε συνεδρίαση των ποινικών Δικαστηρίων ο 
αριθμός των υποθέσεων που εισάγονται προς εκδίκα¬ 
ση δεν πρέπει να υπερβαίνει α) την μία (1) στο Μικτό 
Ορκωτό Δικαστήριο, εκτός αν ο αρμόδιος Εισαγγελέας 
Εφετών κρίνει διαφορετικά, λόγω κινδύνου παραγραφής 
υποθέσεων, β)τιςτριάντα (30) στοΤριμελές Πλημμελει¬ 
οδικείο, από τις οποίες οι είκοσι πέντε (25) θα προσδι¬ 
ορίζονται από τον Εισαγγελέα Πλημμελειοδικών και οι 
υπόλοιπες από το Δικαστήριο σε περίπτωση αναβολής 
σε ρητή δικάσιμο, γ) τις πενήντα (50) στο Μονομελές 
Πλημμελειοδικείο, από τις οποίες οι σαράντα (40) θα 
προσδιορίζονται από τον Εισαγγελέα Πλημμελειοδι- 
κών και οι υπόλοιπες από το Δικαστήριο σε περίπτωση 
αναβολής σε ρητή δικάσιμο, δ) τις πέντε (5) στο Τριμε¬ 
λές Δικαστήριο Ανηλίκων, από τις οποίες οι τρεις (3) θα 
προσδιορίζονται από τον Εισαγγελέα Πλημμελειοδικών 
και οι υπόλοιπες από το Δικαστήριο σε περίπτωση ανα¬ 
βολής σε ρητή δικάσιμο, ε) τιςτριάντα (30) στο Μονομε¬ 
λές Δικαστήριο Ανηλίκων, από τις οποίες οι είκοσι (20) θα 
προσδιορίζονται από τον Εισαγγελέα Πλημμελειοδικών 
και οι υπόλοιπες από το Δικαστήριο σε περίπτωση ανα¬ 
βολής σε ρητή δικάσιμο. 

5. Στις παρακάτω εξαιρετικές περιπτώσεις και ειδικό¬ 
τερα: α) όταν υπάρχει άμεσος κίνδυνος παραγραφής του 
αξιοποίνου κάποιας πράξεως, β) όταν επίκειται σε πολύ 
σύντομο χρόνο η αποφυλάκιση του κρατουμένου κα¬ 
τηγορουμένου από τις φυλακές, επειδή εξαντλείται το 
ανώτατο όριο της προσωρινής του κράτησης, γ) όταν 
πρόκειται να γίνει καθορισμός συνολικής ποινής, δ) όταν 
πρόκειται να εκδικασθεί σχετική αίτηση του καταδικα- 
σθέντα για αναστολή εκτελέσεως και όταν ε) ο νόμος 
ορίζει προθεσμία προσδιορισμού, επιτρέπεται παραδε¬ 
κτά να γίνει επιπλέον προσδιορισμός τέτοιων μόνο υπο¬ 
θέσεων και πέραν του στην προηγούμενη παράγραφο 
μνημονευομένου συνολικού αριθμού των υποθέσεων. 
Επίσης ο παραπάνω αριθμός μπορεί να αυξηθεί αν ο 
Εισαγγελέας μετά τη σύμφωνη γνώμη του Διευθύνοντος 
το δικαστήριο, λαμβάνοντας υπόψη και τα στατιστικά 
δεδομένα, κρίνει ότι όλες οι υποθέσεις μπορούν να πε- 
ρατωθούν εντός της ημέρας. 

6. Πέρα από τις ανωτέρω εξαιρετικές περιπτώσεις του 
προηγουμένου άρθρου σε καμιά άλλη περίπτωση δεν 
επιτρέπεται να γίνει υπέρβαση των παραπάνω αριθμών 
των ποινικών υποθέσεων που προσδιορίζονται να εκ- 
δικασθούν σε συγκεκριμένη συνεδρίαση ποινικού Δι¬ 
καστηρίου του Πρωτοδικείου. Σε περίπτωση που τυχόν 
υπάρχουν παρά τα ανωτέρω πλεονάζουσες προσδιορι¬ 
σμένες υποθέσεις στα πινάκια των παραπάνω μνημο- 

νευομένων ποινικών δικαστηρίων του Πρωτοδικείου, 
τότε οι δικαστές της συγκεκριμένης συνθέσεως έχουν 
τη δυνατότητα να αναβάλλουν αυτεπαγγέλτως όλες 
αυτές τις πλεονάζουσες υποθέσεις σε άλλες δικάσιμους 
του ιδίου δικαστηρίου, οι οποίες μπορεί κατά την κρίση 
τους να προσδιορισθούν και σε ρητές δικάσιμους, εφ' 
όσον αυτό είναι εφικτό, υπό την προϋπόθεση οι πλε¬ 
ονάζουσες υποθέσεις να μην ανήκουν σε καμιά κατη¬ 
γορία από αυτές που αναφέρονται στο παρόν άρθρο 
του κανονισμού. 

Άρθρο 19 

Συμβούλιο Πλημμελειοδικών 

Το Συμβούλιο Πλημμελειοδικών έχει ως αντικείμενο 
του τις αρμοδιότητες που καθορίζονται από τα άρθρα 
307, 309-315 ΚΠΔ, ή από άλλες διατάξεις του ίδιου κώ¬ 
δικα ή άλλων ειδικών Νόμων. Οι συνεδριάσεις του δεν 
είναι δημόσιες, εκτός εάν ορίζεται άλλως από το νόμο. 
Συνεδριάζει όταν και όπου ορίζεται από τον Πρόεδρο 
Πρωτοδικών ή τον αναπληρωτή του. Σ’ αυτό συμμετέχει 
ο Πρόεδρος Πρωτοδικών ή ο απ' αυτόν οριζόμενος Πρω¬ 
τόδικης και δύο Πρωτόδικες ή ένας Πρωτόδικης και ένας 
Δικαστικός Πάρεδρος ή Ειρηνοδίκης ή Πταισματοδίκης. 

Άρθρο 20 

Ανακριτής - Δικαστής ανηλίκων 

Η Ανάκριση διενεργείται καθ'όλο το έτος από τον Ανα¬ 
κριτή, ο οποίος κατόπιν πρότασης του διευθύνοντος το 
Πρωτοδικείο Δικαστή, διορίζεται για μια διετία με σχετι¬ 
κό προεδρικό διάταγμα που δημοσιεύεται στο ΦΕΚ, κατά 
τα προβλεπόμενα στο άρθρο 26 του ν. 1756/1988. Ο 
ίδιος εκτελεί και καθήκοντα Ανακριτή ανηλίκων. Ειδικός 
ανακριτής για τις προβλεπόμενες στον ν. 4022/2011 πρά¬ 
ξεις διαφθοράς ορίζεται κατά τα προβλεπόμενα στο άρ. 
2 του αυτού νόμου. Ο Ανακριτής αναπληρώνεται, όταν 
συντρέχει λόγος ανώτερης βίας ή άλλο σοβαρό κώλυμα, 
από αναπληρωτή Ανακριτή, επίσης Πρωτόδικη, ο οποίος 
ορίζεται με πράξη του διευθύνοντος το Πρωτοδικείο 
Δικαστή. Με τον ίδιο τρόπο μπορεί να αναπληρώνεται 
ο τακτικός Ανακριτής για εύλογο χρόνο, αναλόγως των 
υπηρεσιακών αναγκών, κατά τα χρονικά διαστήματα: α) 
από 1 η Ιουλίου έως 15 Σεπτεμβρίου, β) από 20 Δεκεμ¬ 
βρίου έως 7 Ιανουάριου και γ) από την Μεγάλη Δευτέρα 
έως την Κυριακή της Διακαινησίμου. Σε υποθέσεις επεί¬ 
γουσες ή χρήζουσες ιδιαίτερης ή μακρόχρονης έρευ¬ 
νας, ο Διευθύνων το Πρωτοδικείο Δικαστής μπορεί με 
την σύμφωνη γνώμη του Εισαγγελέα Εφετών, να ορίσει 
επίκουρο Ανακριτή έναν ή περισσότερους πρωτόδικες, 
προκειμένου να συνδράμουν τον Ανακριτή, εάν ο τε¬ 
λευταίος το ζητήσει. Ο εκάστοτε ανακριτής δύναται να 
μετέχει στις συνθέσεις των πολιτικών και ποινικών Δικα¬ 
στηρίων, με πράξη του Διευθύνοντος το Πρωτοδικείο, 
ο οποίος κρίνει με βάση τις υπηρεσιακές ανάγκες. Δικα¬ 
στής ανηλίκων ορίζεται επίσης κατά τα προβλεπόμενα 
στο άρθρο 26 του ν. 1756/1988 για μία τριετία ένας ή 
περισσότεροι πρόεδροι πρωτοδικών ή πρωτόδικες με 
προεδρικό διάταγμα, που εκδίδεται ύστερα από γνώμη 
του συμβουλίου ή του δικαστή που διευθύνει το δικα¬ 
στήριο και πρόταση του οικείου εισαγγελέα εφετών. 


Άρθρο 21 

Προσδιορισμός ποινικών υποθέσεων 

ενόψει δικαστικών διακοπών 

1 .Τα ποινικά Δικαστήρια δεν συνεδριάζουν: α) το μήνα 
Αύγουστο των δικαστικών διακοπών, β) τη χρονική πε¬ 
ρίοδο από 20 Δεκεμβρίου κάθε έτους έως 7 Ιανουάριου 
του επόμενου έτους, γ) τη Μεγάλη Εβδομάδα και την 
εβδομάδα της Διακαινησίμου. Κατ'εξαίρεση, όμως, κατά 
τα παραπάνω χρονικά διαστήματα, κατά τις εργάσιμες 
ημέρες των δημόσιων υπηρεσιών δικάζονται οι υπο¬ 
θέσεις που αναφέρονται στο άρθρο 27§1 του Κώδικα 
Οργανισμού Δικαστηρίων και ειδικότερα: α) οι υποθέ¬ 
σεις που εκδικάζονται κατά την αυτόφωρη διαδικασία ή 
αυτές, για τις οποίες προβλέπεται προθεσμία εκδίκασης, 
β) οι υποθέσεις που αφορούν τον καθορισμό συνολικής 
ποινής, γ) οι αιτήσεις ακύρωσης διαδικασίας και απόφα¬ 
σης, δ) οι αιτήσεις αναβολής της δίκης ή διακοπής της 
ποινής και ε) οι αντιρρήσεις ή αμφιβολίες για την εκτέλε¬ 
ση ποινής και την ανασταλτική δύναμη ενδίκου μέσου. 

2. Κατά την διάρκεια των δικαστικών διακοπών το 
Τριμελές Πλημμελειοδικείο και το Μονομελές Πλημμε¬ 
λειοδικείο συνεδριάζουν δύο φορές έκαστο και συγκε¬ 
κριμένα εντός του πρώτου δεκαπενθημέρου των μηνών 
Ιουλίου και Σεπτεμβρίου. 

ΜΕΡΟΣ ΤΕΤΑΡΤΟ: 

ΓΡΑΜΜΑΤΕΙΑ ΤΟΥ ΠΡΩΤΟΔΙΚΕΙΟΥ 

Άρθρο 22 

Η Γραμματεία του Πρωτοδικείου αντιστοιχεί σε Δι¬ 
εύθυνση και διαιρείται σε δύο (2) τμήματα και συγκε¬ 
κριμένα: 1. Σε Διοικητικό - Πολιτικό και 2. Σε Ποινικό - 
Ανακρίσεως. Το καθένα από αυτά έχει ανάλογο με τις 
αρμοδιότητες του αριθμό υπαλλήλων, που οπωσδήποτε 
είναι τουλάχιστον πέντε (5) και τις αντίστοιχα, σε κάθε 
επιμέρους τμήμα, αναφερόμενες κατωτέρω αρμοδιό¬ 
τητες: 

Α. Τμήμα Διοικητικό-Πολιτικό 

Στην αρμοδιότητα του Τμήματος υπάγονται οι ακό¬ 
λουθες εργασίες: 

1) Εργασίες σχετικές με τη διοίκηση του Πρωτοδι¬ 
κείου: Η τήρηση των βιβλίων πρωτοκόλλου διοικητικής 
και εμπιστευτικής αλληλογραφίας του Διευθύνοντος το 
Πρωτοδικείο Δικαστή και του Προϊσταμένου της Διευ- 
θύνσεως Γραμματείας του Πρωτοδικείου, η διεκπεραί¬ 
ωση της αλληλογραφίας του Διευθύνοντος το Πρωτο¬ 
δικείο Δικαστή και του Προϊσταμένου της Διευθύνσεως 
Γραμματείας. Η παροχή γραμματειακής υποστήριξης 
στον Διευθύνοντα το Δικαστήριο κατά την προετοιμα¬ 
σία και κατάρτιση του προγράμματος υπηρεσίας των 
Δικαστικών Λειτουργών, η παρακολούθηση και αντιμε¬ 
τώπιση από πλευράς Γραμματείας των ανακυπτόντων 
ζητημάτων στο πλαίσιο της καθημερινής λειτουργίας 
των πολιτικών και ποινικών συνθέσεων του Δικαστηρί¬ 
ου, λόγω αιφνίδιων ασθενειών, δηλώσεων αποχής και 
εν γένει κωλυμάτων Δικαστικών Λειτουργών. Η διεκπε¬ 
ραίωση της διαδικασίας αφαιρέσεως δικογραφιών από 
Δικαστικούς Λειτουργούς κατά τη διάταξη του άρθρου 
307 ΚΠολΔ. Η διεκπεραίωση των απαιτουμένων εργασι- 

ών για την ετήσια Επιθεώρηση του Πρωτοδικείου από 
τον Αρεοπαγίτη και τον Πρόεδρο Εφετών. Ο έλεγχος και 
η διαβίβαση των διαφόρων πινάκων εργασιών και εκκρε¬ 
μοτήτων Δικαστών στον Άρειο Πάγο και στο Εφετείο. Η 
ηλεκτρονική τήρηση και ενημέρωση των Μητρώων των 
Δικαστικών Λειτουργών και των Δικαστικών Υπαλλήλων. 
Η τήρηση των ατομικών φακέλων των υπαλλήλων. Η 
τήρηση των βιβλίων αδειών δικαστικών λειτουργών, 
δικαστικών υπαλλήλων, συμβολαιογράφων και υποθη¬ 
κοφυλάκων των Υποθηκοφυλακείων της περιφέρειας 
του Πρωτοδικείου. Η τήρηση των σχετικών βιβλίων πει¬ 
θαρχικών των υπαλλήλων του Πρωτοδικείου, των συμ¬ 
βολαιογράφων, υποθηκοφυλάκων και δικαστικών επιμε¬ 
λητών και η συμμετοχή των δικαστικών υπαλλήλων του 
Τμήματος ως γραμματέων στις προκαταρκτικές έρευνες 
και στα αντίστοιχα πειθαρχικά συμβούλια. Η τήρηση των 
βιβλίων πράξεων του Διευθύνοντος το Πρωτοδικείο, 
αποφάσεων του δικαστηρίου σε συμβούλιο και Ολο¬ 
μελειών και η καθαρογραφή των σχετικών αποφάσεων. 
Η τήρηση του βιβλίου κατάθεσης διαιτητικών αγωγών 
και διαιτητικών αποφάσεων. Η σύνταξη των πρακτικών 
ορκωμοσίας των δικαστικών λειτουργών, δικαστικών 
υπαλλήλων, συμβολαιογράφων και δικαστικών επιμελη¬ 
τών. Η σύνταξη των εκθέσεων εμφανίσεως δικαστικών 
λειτουργών, δικαστικών υπαλλήλων, συμβολαιογράφων, 
ασκουμένων δικηγόρων που πραγματοποιούν μέρος της 
πρακτικήςτους άσκησης στο Πρωτοδικείο. Ο διορισμός 
δικαστικών λειτουργών ως δικαστικών αντιπροσώπων 
στις εκλογές των σωματείων και ο ορισμός τους ως 
Προέδρων σε όσες Επιτροπές - Συμβούλια επιτρέπεται, 
σύμφωνα με το νόμο, η συμμετοχή τους. Η τήρηση του 
βιβλίου δημοσίευσης πρακτικών διαμεσολάβησης του 
ν. 3898/2010 και η διαφύλαξη των σχετικών αρχείων 
των ανωτέρω. Η τήρηση αρχείου των εκλογών, χορήγη¬ 
ση πιστοποιητικών, η προετοιμασία και διεκπεραίωση 
όλων των διαδικασιών που απαιτούνται για την έκδοση 
αποτελεσμάτων Βουλευτικών Εκλογών, Ευρωεκλογών, 
Εκλογών για την ανάδειξη αρχών τοπικής αυτοδιοίκησης 
και φύλαξη των πρωτοτύπων εκλογικών καταλόγων των 
εκλογέων Δήμων και Κοινοτήτων της περιφέρειας του 
Πρωτοδικείου Λευκάδας. Η διεκπεραίωση διαδικασίας 
χορήγησης δωρεάν νομικής βοήθειας (αποφάσεις κ.λπ.). 
Ο διορισμός δικηγόρων και δικαστικών επιμελητών σε 
αποφάσεις παροχής νομικής βοήθειας σε πολίτες χαμη¬ 
λού εισοδήματος. Η κατάθεση εγγυοδοσιών, καθώς και 
η απόδοση των σχετικών γραμματίων. 

2. Εργασίες σχετικές με τη μηχανοργάνωση και την 
πληροφορική: Η κάλυψη των μηχανογραφικών ανα¬ 
γκών και η λειτουργία των αναγκαίων για τη λειτουργία 
του Δικαστηρίου εφαρμογών. Η μέριμνα για την καλή 
λειτουργία και συντήρηση του εξοπλισμού Πληροφορι¬ 
κής και την ασφάλεια του όλου συστήματος. Η παροχή 
υποστήριξης για την κάλυψη αναγκών σε εφαρμογές 
πληροφορικής. Η απλούστευση των διαδικασιών σε 
συνδυασμό με τη μηχανοργάνωση - μηχανογράφηση 
αυτών Η έκδοση στατιστικών στοιχείων, επίτωντηρου- 
μένων στους υπολογιστές στοιχείων. Η Ηλεκτρονική Δι¬ 
αχείριση αιτήσεων, δικογράφων, αποφάσεων, κ.λπ. με τη 
συνεργασία των επιφορτισμένων σχετικά υπαλλήλων. Η 


παρακολούθηση και υποστήριξη της διασύνδεσης των 
συστημάτων πληροφορικής όλων των Δικαστηρίων, στο 
πλαίσιο υλοποίησης του έργου «Βελτιστοποίηση της 
ροής ποινικής, πολιτικής και διοικητικής διαδικασίας». 

3. Εργασίες σχετικές με τη λογιστική διαχείριση, τη 
διαχείριση υλικού και επιχορηγήσεων: Η διαβίβαση μι- 
σθοδοτικών καταστάσεων Δικαστών και Υπαλλήλων. Η 
τήρηση των αρχείων μισθοδοσίας και έκδοση πάσης (ρύ¬ 
σεως βεβαιώσεων σχετικές με τη μισθοδοσία, κρατήσε¬ 
ων υπέρ διαφόρων ασφαλιστικών ταμείων κ.λπ. Γνωστο¬ 
ποίηση μεταβολών στοιχείων μισθοδοσίας και ατομικών 
στοιχείων τόσο των δικαστών όσο και των υπαλλήλων 
στο αρμόδιο τμήμα του Υπουργείου Δικαιοσύνης. Τή¬ 
ρηση ατομικών φακέλων μισθοδοσίας Δικαστών και 
Υπαλλήλων. Η είσπραξη και απόδοση αμοιβών αρχαι¬ 
ρεσιών Σωματείων και Συνδικαλιστικών Οργανώσεων. Η 
σύνταξη και διαβίβαση προϋπολογισμών απαιτουμένης 
δαπάνης για την προμήθεια διαφόρων ειδών, υλικών 
και εργασιών για τις ετήσιες ανάγκεςτου Πρωτοδικείου, 
όπως η προμήθεια νομικών βιβλίων, εκτύπωση υπηρεσι¬ 
ακών εντύπων και βιβλίων, εργασίες βιβλιοδεσίας, ελαι¬ 
οχρωματισμού γραφείων, τοποθέτησης πλακιδίων κ.λπ., 
προμήθεια μηχανών γραφείου (φωτοτυπικά μηχανήμα¬ 
τα, συσκευές ΕΑΧ, τηλεφωνικές συσκευές) προμήθεια 
υλικού εξοπλισμού πληροφορικής. Εκτέλεση των πιστώ¬ 
σεων που εγκρίνονται για την προμήθεια των παραπάνω 
ειδών, υλικών και εκτέλεση των εργασιών.Τήρηση απο¬ 
θήκης υλικών και διαχείρισης αυτών (υλικών). Τήρηση 
βιβλίου υλικών. Διαδικασίες για α) την καταστροφή και 
εκποίηση διαφόρων ξύλινων ή μεταλλικών ειδών και 
υλικών, β) την ανακύκλωση διαφόρων ηλεκτρονικών και 
ηλεκτρολογικών συσκευών. Κάθε εργασία (προϋπολογι¬ 
σμοί, κατανομές και εγκρίσεις πιστώσεων, διαγωνισμοί, 
αναθέσεις, συμβάσεις, χρηματικά εντάλματα, επιταγές - 
πληρωμή δικαιούχων, αποδόσεις κρατήσεων, φόρου 
κ.λπ.) σχετική με την ανάθεση υπηρεσιών καθαριότη¬ 
τας, συντήρηση ηλεκτρομηχανολογικού εξοπλισμού και 
εγκαταστάσεων, εξοπλισμού πληροφορικής, μηχανών 
γραφείου, κλιματιστικών μηχανημάτων, πυρασφάλειας 
και κάθε άλλης έκτακτης, συναφούς προς τις ανωτέρω, 
δαπάνης, καθώς επίσης για την προμήθεια γραφικής 
ύλης, αναλώσιμων υλικών των ως άνω μηχανημάτων 
ή εγκαταστάσεων και ειδών υγιεινής ή καθαριότητας. 

4. Εργασίες σχετικές με τη λειτουργία των πολιτικών 
Δικαστηρίων: α) Κατάθεση δικογράφων: Ενασχόληση 
με την κατάθεση των δικογράφων όλων των πολιτικών 
διαδικασιών, αγωγών, ανακοπών, κλήσεων, προσδιο¬ 
ρισμό εφέσεων κατ' αποφάσεων Ειρηνοδικείου, αιτή¬ 
σεων εκούσιας δικαιοδοσίας μονομελούς, πολυμελούς 
και ασφαλιστικών μέτρων, προσδιορισμό προσωρινών 
διαταγών και επαναπροσδιορισμό δικασίμου για τη συ¬ 
ζήτηση των αιτήσεων, την καταχώριση των διαδίκων 
στον υπολογιστή, την εκτύπωση φακέλων δικογραφιών 
με τα αντίστοιχα υπηρεσιακά δικόγραφα και αρχειοθέτη¬ 
ση αυτών κατά διαδικασία και δικάσιμο, τη βιβλιοδεσία 
των πρωτοτύπων δικογράφων, την ετοιμασία των πινα¬ 
κίων για τη συζήτηση και τη χορήγηση αντιγράφων. Η 
κατάρτιση του πίνακα πραγματογνωμόνων πολιτικών 
δικαστηρίων και διαιτητών και η παραλαβή σχετικών 

εγγράφων λογοδοσίας. Η παραλαβή και διεκπεραίωση 
των αιτήσεων προτίμησης. Τήρηση των πρακτικών του 
άρθρου 214Α ΚΠολΔ (εξωδικαστικής επίλυσης διαφο¬ 
ράς) και άρθρου 2ΜΒ ΚΠολΔ (δικαστικής μεσολάβησης). 

β. Εργασίες σχετικές με την έδρα του Πολυμελούς Π ρω- 
τοδικείου: Η σύνταξη και καθαρογραφή των πρακτικών 
συνεδριάσεων, η προκατάθεση των προτάσεων Πολυμε¬ 
λούς, η απομαγνητοφώνηση των πρακτικών, η τήρηση 
του βιβλίου πραγματογνωμόνωντου Πολυμελούς Πρω¬ 
τοδικείου, με αντικείμενο την όρκιση, παράταση, κατάθε¬ 
ση έκθεσης, παραίτηση και δήλωση διορισμού τεχνικού 
συμβούλου. Η τήρηση βιβλίου υιοθεσιών (ψευδώνυμα) 
και έκδοση πιστοποιητικών ταυτοπροσωπίας. Η τήρηση 
βιβλίου καταχώρισης των ωρών απομαγνητοφώνησης, 
αποστολή των σχετικών πρωτοκόλλων ανά τρίμηνο στο 
Υπουργείο Δικαιοσύνης και τήρηση αρχείου απομαγνη- 
τοφώνησης τακτικής - Ειδικής - Εκούσιας Πολυμελούς. 
Η οίκοθεν διόρθωση αποφάσεων (σύνταξη πράξης, ορι¬ 
σμός δικασίμου, επικύρωση αντιγράφων, επίδοση κλή¬ 
σεων στους διαδίκους). Η προκατάθεση των προτάσεων 
της τακτικής διαδικασίας. Η έκδοση των απογράφων που 
αφορούν πολιτικές αποφάσεις. 

γ. Εργασίες σχετικές με την έδρα του Μονομελούς 
Πρωτοδικείου: Η σύνταξη και καθαρογραφή των πρα¬ 
κτικών συνεδριάσεων σε όλες τις δίκες πολιτικής διαδι¬ 
κασίας, πλην των υποθέσεων ασφαλιστικών μέτρων στις 
οποίες, ως επί το πλείστον, δεν τηρούνται πρακτικά. Η 
επιμέλεια για την επίδοση αποφάσεων εκούσιας δικαιο¬ 
δοσίας. Η τήρηση του βιβλίου πραγματογνωμόνων του 
Μονομελούς Πρωτοδικείου με αντικείμενο, την όρκιση, 
παράταση, κατάθεσης έκθεσης, παραίτηση και δήλω¬ 
ση διορισμού τεχνικού συμβούλου. Η τήρηση βιβλίου 
υιοθεσιών (ψευδώνυμα) και έκδοση πιστοποιητικών 
ταυτοπροσωπίας. Η τήρηση βιβλίου καταχώρισης των 
ωρών απομαγνητοφώνησης, η αποστολή των σχετικών 
πρωτοκόλλων στο Υπουργείο Δικαιοσύνης και η τήρηση 
αρχείου απομαγνητοφώνησης Μονομελούς. Η οίκοθεν 
διόρθωση αποφάσεων, η οίκοθεν αντικατάσταση δικα¬ 
στικού συμπαραστάτη, επιτρόπου, πραγματογνώμονα 
και η επανάληψη αυτών (σύνταξη πράξης, ορισμός δικα¬ 
σίμου, επικύρωση αντιγράφων, επίδοση κλήσεων στους 
διαδίκους). Η προκατάθεση των προτάσεων Μονομε¬ 
λούς και η διεκπεραίωση των υποθέσεων με δικαστική 
συνδρομή. Η έκδοση των απογράφων που αφορούν 
πολιτικές αποφάσεις. 

δ. Εργασίες σχετικές με τη δημοσίευση αποφάσεων και 
τα ένδικα μέσα: Η δημοσίευση των πολιτικών αποφάσε¬ 
ων. Η κατάθεση των ενδίκων μέσων κατά των πολιτικών 
αποφάσεων οι παραιτήσεις από ένδικα μέσα από δικό¬ 
γραφο και δικαίωμα. Η πληροφόρηση για την πορεία 
των αγωγών. Η χορήγηση αντιγράφων ενδίκων μέσων. 

ε. Εργασίες σχετικές με τα Ασφαλιστικά μέτρα: Η τή¬ 
ρηση δικασίμων (με τα πρωτότυπα των αιτήσεων). Η 
παραλαβή σημειωμάτων και διεκπεραίωση των δικασί¬ 
μων που συζητήθηκαν. Η διεκπεραίωση καθημερινά των 
δικασίμων των συναινετικών ανακλήσεων ή μεταρρυθ¬ 
μίσεων αποφάσεων που διέταξαν ασφαλιστικά μέτρα. 

στ) Εργασίες σχετικές με διαταγές πληρωμής και 
απόδοσης μισθίου: Παραλαβή αιτήσεων για έκδοση 


διαταγών και με κάθε συναφή προς την έκδοση αυτών 
εργασία (χορήγηση αντιγράφων, παραλαβή εκθέσεων 
επιδόσεων, τήρηση αρχείου αυτών). 

ζ) Εργασίες σχετικές με την καθαρογραφή πολιτικών 
αποφάσεων: Η καθαρογραφή των αποφάσεων του Πο¬ 
λυμελούς και Μονομελούς Πρωτοδικείου επί υποθέσε¬ 
ων κάθε διαδικασίας και η επιμέλεια για την θεώρηση 
αυτών. Η καθαρογραφή εκθέσεων αξιολόγησης των 
υπαλλήλων του Πρωτοδικείου. Η καθαρογραφή πινάκων 
πραγματογνωμόνων. Η τήρηση ηλεκτρονικού αρχείου σε 
μορφή ννοιτΙ των πολιτικών αποφάσεων όλων των διαδι¬ 
κασιών. Η διακίνηση δικογραφιών και αποφάσεων όλων 
των διαδικασιών προς το Αρχείο Πολιτικών Αποφάσεων 
και το Αρχείο Πτωχεύσεων. Η αρχειοθέτηση στατιστικών 
δελτίων και αποστολή τους ανά τριμηνία στην Στατιστι¬ 
κή Υπηρεσία. Η σύνταξη μηνιαίων πινάκων αθεώρητων 
αποφάσεων, που αποστέλλονται στον Άρειο Πάγο. 

η) Εργασίες σχετικές με την τήρηση αρχείου πολιτικών 
αποφάσεων: Η διαφύλαξη των εκδιδομένων πολιτικών 
αποφάσεων και πρακτικών, διασκέψεων και δημοσιεύ¬ 
σεων όλων των πολιτικών διαδικασιών, των προτάσεων 
σημειωμάτων και λοιπών σχετικών. Η φύλαξη των εκ¬ 
θέσεων διεξαγωγής αποδείξεως εξετάσεως μαρτύρων, 
των εκθέσεων πραγματογνωμόνων, σχεδιαγραμμάτων, 
ματαιωθεισών πρωτοτύπων αγωγών, πρωτοτύπων πινα¬ 
κίων όλων των διαδικασιών, κληρονομητηρίων, ενδίκων 
μέσων, παραβολών εφέσεων (μετά από επιστροφή), ει¬ 
δικών πρακτικών, αποφάσεων διαιτησιών και τη διεκπε¬ 
ραίωση αλληλογραφίας. Επικύρωση αντιγράφων όλων 
των εγγράφων που βρίσκονται στο αρχείο. Βιβλιοδεσία 
όλων των ανωτέρω κι αρχειοθέτησή τους. Τήρηση των 
βιβλίων των εταιρειών, χορήγηση αντιγράφων και φύ¬ 
λαξη αρχείου. 

θ. Εργασίες σχετικές με πτωχεύσεις, συνδιαλλαγές, εξυ¬ 
γιάνσεις: Κάθε εργασία που ανάγεται στη Γραμματεία των 
Εισηγητών πτωχεύσεων. Η φύλαξη των δικογραφιών που 
αφορούν σε πτωχεύσεις, συνδιαλλαγές και εξυγιάνσεις. 
Η διακίνηση και διεκπεραίωση των σχετικών εγγράφων. 
Η διενέργεια πλειστηριασμών και εκποιήσεων εν γένει. 
Η σύνταξη κατακυρωτικών πράξεων και εκθέσεων. 
Η έκδοση των πιστοποιητικών που αφορούν το εν λόγω 
αντικείμενο. Η καταχώριση στα Μητρώα. Η φύλαξη των 
σχετικών δικογραφιών και η διακίνηση των εγγράφων 
που αφορούν στη διαδικασία συνδιαλλαγής-εξυγίανσης. 

ι. Εργασίες Επιμελητών Δικαστηρίων: Στην αρμοδι- 
ότητά τους υπάγονται: α) Η παραλαβή, καταχώριση, 
διανομή και αποστολή αλληλογραφίας του Πρωτοδι¬ 
κείου, β) Η καταχώριση και διανομή της εσωτερικής 
αλληλογραφίας στο Δικαστικό Μέγαρο, γ) Η διανομή 
στα γραφεία του Προέδρου και των Πρωτοδικών των 
πάσης φύσεως υπηρεσιακών εγγράφων, δ) Η παραλαβή 
από την Εισαγγελία Πρωτοδικών και παράδοση προς 
μελέτη στον Πρόεδρο Πρωτοδικών και Προεδρεύοντες 
Πρωτόδικες των ποινικών δικογραφιών, ε) Οι επιδόσεις 
προς φυσικά ή νομικά πρόσωπα κλήσεων, αποφάσεων 
και κάθε άλλου εγγράφου, κατόπιν σχετικών παραγγε¬ 
λιών υπηρεσιών του Πρωτοδικείου ή άλλων Δικαστικών 
Αρχών, στ) Η μέριμνα για την ευταξία των ακροατηρίων 
και η εν γένει εκτέλεση των υπηρεσιών του Δικαστή- 

ρίου που ανατίθενται σ'αυτούς από τον Διευθύνοντατο 
Δικαστήριο ζ) Η εν γένει συνδρομή των υπηρεσιών του 
Πρωτοδικείου σε κάθε θέμα διοικητικής υποστήριξης 
και μέριμνας, η) η καταστροφή εγγράφων τόσο δικο¬ 
γραφιών όσο και πειστηρίων θ) η μεταφορά εγγράφων 
από το αρχείο στα λοιπά γραφεία του Πρωτοδικείου ι) 
τα φωτοαντίγραφα. 

κ. Εργασίες σχετικές με πιστοποιητικά - διαθήκες - σω¬ 
ματεία - εταιρικά: Η φύλαξη του αρχείου των δημοσιευ¬ 
μένων διαθηκών, εκθέσεων αποδοχής κληρονομιάς και 
αποποιήσεως κληρονομιάς. Η τήρηση αρχείου αντιγρά¬ 
φων δημοσιευμένων διαθηκών από τα Ειρηνοδικεία της 
περιφέρειας του Πρωτοδικείου. Η τήρηση των βιβλίων 
σωματείων και ενεχύρων. Η έκδοση αντιγράφων των 
σχετικών φυλασσομένων εγγράφων και η έκδοση πι¬ 
στοποιητικών σχετικών προς τις ανωτέρω αρμοδιότητες. 
Η τήρηση βιβλίου πρωτοκόλλου εγγράφων όπου τίθεται 
η σφραγίδα της Σύμβασης της Χάγης, έκδοση πιστοποι¬ 
ητικών βάσει των κανονισμών της Ε.Ε. για την αναγνώρι¬ 
ση αποφάσεων. Η έρευνα και η έκδοση πιστοποιητικών 
δημοσίευσης διαθήκης, λύσης γάμου, γονικής μέριμνας, 
επιμέλειας τέκνων, εκκαθάρισης, αναγκαστικής διαχεί¬ 
ρισης, αίτησης πτώχευσης, προσβολής κληρονομικού 
δικαιώματος, δικαστικής συμπαράστασης, διορισμού- 
αντικατάστασης εκκαθαριστή, τροποποίησης και λύσης 
σωματείων, τροποποίησης και λύσης εταιρειών, αγωγών 
αποποίησης, ανάκλησης κληρονομητηρίου, κήρυξης τίτ¬ 
λων ανίσχυρων, κατά του κύρους αρχαιρεσιών, ειδικής 
εκκαθάρισης, συνδιαλλαγής, αναδιοργάνωσης, ενδίκων 
μέσων, ανακοπής κατά διαταγής πληρωμής.Τήρηση του 
βιβλίου συμβάσεων ενεχύρου του ν. 1038/1949. Η δη¬ 
μοσίευση των εταιρικών καταστατικών, τροποποιήσεων 
και λύσεων σε όσες περιπτώσεις προβλέπεται τούτο ει- 
δικώς από τη νομοθεσία και για την έκδοση σχετικών 
πιστοποιητικών. 

Β. Τμήμα Ποινικό - Ανακρίσεως 

Στην αρμοδιότητα του Τμήματος υπάγονται οι ακό¬ 
λουθες εργασίες: 

α. Εργασίες με αντικείμενο: τη συμμετοχή στις συνε¬ 
δριάσεις των ποινικών δικαστηρίων (Μ.Ο.Δ., των Τριμε¬ 
λών και Μονομελών Πλημμελειοδικείων,τουΤριμελούς 
και Μονομελούς Δικαστηρίου Ανηλίκων) την κατάρτι¬ 
ση της υπηρεσίας Γραμματέων έδρας την τήρηση και 
καθαρογραφή των οικείων πρακτικών και αποφάσεων. 
Την έκδοση φωτοαντιγράφων πριν την αρχειοθέτηση, 
την επικύρωση των πρακτικών ποινικών αποφάσεων, τη 
διαβίβαση στα αρμόδια τμήματα των Εισαγγελιών, την 
καταχώριση των αποφάσεων των ποινικών δικαστηρίων 
στα οικεία βιβλία, τη σύνταξη των στατιστικών πινάκων, 
την παραλαβή των αποφάσεων, των σχετικών δικογρα¬ 
φιών και την τακτοποίησή τους μέχρις αποστολής στο 
γενικό αρχείο ποινικών Κάθε εργασία που έχει σχέση με 
τους ενόρκους, τη σύνταξη πινάκων κίνησης ποινικών 
υποθέσεων, την αποστολή πειστηρίων και τη διαφύλαξη 
τους την έκδοση απογράφων ποινικών αποφάσεων. Τις 
βεβαιώσεις τελεσιδικίας. 

β. Εργασίες σχετικές με την Ανάκριση και τα βουλεύ¬ 
ματα: Με αντικείμενο: Κάθε εργασία που έχει σχέση με 
την ανάκριση, τη γραμματειακή υποστήριξη στη λήψη 


απολογιών κατηγορουμένων, καταθέσεων μαρτύρων 
κ.λπ., τη σύνταξη κλήσεων και τη μέριμνα για την επί¬ 
δοση αυτών, την εισαγωγή προτάσεων (επί της ουσί¬ 
ας, παρεμπιπτόντων και εν Συμβουλίω) στο Συμβούλιο 
Πλημμελειοδικών και χρέωση αυτών στα βιβλία που 
τηρούνται, την καθαρογραφή των βουλευμάτων και 
την επιμέλεια για τη θεώρηση αυτών, τη δημοσίευση 
των βουλευμάτων, την υποβολή των δικογραφιών με 
τα αντίστοιχα φωτοαντίγραφα στον Εισαγγελέα και σε 
δημόσιες υπηρεσίες, τη σύνταξη εκθέσεων ενδίκων μέ¬ 
σων κατά βουλευμάτων και προσφυγών κατά διατάξε¬ 
ων και ενταλμάτων προσωρινής κράτησης (εκδοθέντων 
από Ανακριτή) και την υποβολή αυτών στον Εισαγγελέα, 
την έκδοση πιστοποιητικών ενδίκων μέσων και υπηρε¬ 
σιακών βεβαιώσεων, την τήρηση αρχείου εκδοθέντων 
Βουλευμάτων και αρχείου δικογραφιών απαλλακτικών 
βουλευμάτων (τουλάχιστον τελευταίας τριετίας), την τή¬ 
ρηση και έκδοση στατιστικών στοιχείων, τη σύνταξη και 
τήρηση καταλόγου πραγματογνωμόνων και διερμηνέων. 
Την τήρηση των βιβλίων των ανακριτικών γραφείων, τη 
χορήγηση αντιγράφων δικογραφιών. 

γ. Εργασίες σχετικές με την εκκαθάριση και τα ένδικα 
μέσα. Περιλαμβάνουν:Την βεβαίωση δικαστικών εξόδων, 
την βεβαίωση των επιβαλλομένων κατά τον Κώδικα Ποι¬ 
νικής Δικονομίας χρηματικών ποινών, τελών και λοιπών 
εξόδων στις αρμόδιες Δ.Ο.Υ. και την καταχώρισή τους στα 
οικεία βιβλία, όπως αυτά τηρούνται σήμερα σε ηλεκτρο¬ 
νική μορφή, την τήρηση αρχείου ποινικών υποθέσεων εκ- 
δικασθεισών απόντοςτου κατηγορουμένου, τη σύνταξη 
των εκθέσεων κατάθεσης ενδίκων μέσων κατ'αποφάσεων 
όλων των ποινικών δικαστηρίων, την σύνταξη ταμεια¬ 
κών φύλλων έκπτωσης, τη χορήγηση βεβαιώσεων περί 
άσκησης ή μη ενδίκων μέσων και την αποστολή αρμοδίως 
των σχετικών εκθέσεων και σε κάθε άλλη υπηρεσία της 
γραμματείας σχετική με τα ανωτέρω αντικείμενα. 

δ. Σύνταξη δελτίου ποινικού Μητρώου: Με αρμοδι¬ 
ότητα την ηλεκτρονική σύνταξη των δελτίων ποινικών 
Μητρώων των παρόντων καταδικασθέντων των καθη¬ 
μερινών δικασίμων των ερήμην καταδικασθέντων και 
των παρασταθέντων «διά», καθώς και των τυχόν τρο¬ 
ποποιήσεων των ποινών τους (μετατροπή σε κοινωφελή 
εργασία, ανάκληση αναστολής και μετατροπή ποινής, 
προθεσμίες, διορθώσεις, συμπληρώσεις κ.λπ.), ηλεκτρο¬ 
νικά μέσω του συστήματος του Εθνικού Ποινικού Μη¬ 
τρώου (ΕΠΜ).Τη σύνταξη στατιστικών δελτίων των κα- 
ταδικασθέντων και αποστολή στη Στατιστική Υπηρεσία 
δι’ αλληλογραφίας.Τη σύνταξη αποσπασμάτων των κατ' 
έφεση αθωωτικών, Π.Ο.Π.Δ., αναστέλλει λόγω ρύθμισης 
σε δόσεις, Π.Π.Δ. υφ’ όρο, αντιμωλία καταδικαστικών, 
πρωτοκόλληση στα οικεία βιβλία και αποστολή στην 
Εισαγγελία. Την καταστροφή των ήδη συνταχθέντων 
δελτίων ποινικών Μητρώων μετά από άσκηση ενδίκων 
μέσων, καθώς και των δελτίων ποινικών Μητρώων των 
αθωωτικών, Π.Ο.Π.Δ. κ.λπ., μετά από έφεση. 

ε. Εργασίες σχετικές με την τήρηση αρχείου ποινικών 
αποφάσεων: Με αντικείμενο την τήρηση των ευρετη¬ 
ρίων των αποφάσεων όλων των ποινικών δικαστηρίων 
παρελθόντων ετών, τη διαφύλαξη των εκδιδομένων απο¬ 
φάσεων και πρακτικών των συνεδριάσεων των ποινικών 




20286 


ΕΦΗΜΕΡΙΔΑ ΤΗΣ ΚΥΒΕΡΝΗΣΕΩΣ 


Τεύχος Β' 2016/13.06.2017 


δικαστηρίων, τα σχετικά των ποινικών δικογραφιών με 
τις καταθέσεις των μαρτύρων, τις καταθέσεις των πραγ- 
ματογνωμόνων, των σχεδιαγραμμάτων κ.λπ., των σχετι¬ 
κών βιβλίων ευρετηρίων, τη χορήγηση αντιγράφων, την 
διαχείριση της αλληλογραφίας με όλες τις δικαστικές 
και λοιπές υπηρεσίες, τη διαφύλαξη των κάθε είδους 
πειστηρίων, του οικείου βιβλίου και τις σχετικές με αυτά 
ενέργειες, την παραλαβή κατάθεση και απόδοση των 
εγγυοδοσιών, καθώς και κάθε συναφή εργασία. 

Ο Διευθύνων το Δικαστήριο Πρόεδρος Πρωτοδικών 
ή ο νόμιμος αναπληρωτής του, αφού λάβει υπόψη του 
τις υπηρεσιακές ανάγκες, τις κενές οργανικές θέσεις, τις 
κάθε είδους άδειες των υπαλλήλων και την γνώμη του 
Προϊσταμένου της Γραμματείας, με απόφαση του κατα¬ 
νέμει τους υπηρετούντες στο Δικαστήριο υπαλλήλους 
(γραμματείς, δακτυλογράφους, δικαστικούς επιμελη¬ 
τές κ.λπ.) στα επιμέρους τμήματα της Γραμματείας Το 
ειδικότερο αντικείμενο εργασιών του κάθε υπαλλήλου 
ρυθμίζεται κατά το δυνατόν ισομερώς και ισοβαρώς από 
τον Διευθύνοντα το Δικαστήριο Πρόεδρο Πρωτοδικών, 
αφού ληφθούν υπόψη οι υπηρεσιακές ανάγκες, οι κενές 
οργανικές θέσεις, οι κάθε φύσης άδειες και η επιτυχής 
ανταπόκριση του στο ανατιθέμενο έργο. 

Άρθρο 23 

Μεταβατικές διατάξεις 

1. Οι υποθέσεις τακτικής διαδικασίας Πολυμελούς 
και Μονομελούς Πρωτοδικείου, που κατατίθενται από 
1.1.2016 προσδιορίζονται σύμφωνα με το άρθρο 237§4 


ΚΠολΔ από τον Πρόεδρο Πρωτοδικών στο ίδιο υφιστά¬ 
μενο πινάκιο τακτικής διαδικασίας μαζί με τις υποθέσεις 
τακτικής διαδικασίας, που είχαν προσδιοριστεί κατά το 
προϊσχύσαν καθεστώς, σύμφωνα με το ανωτέρω αριθ¬ 
μητικό όριο υποθέσεων ανά δικαστή και συνολικά και 
δεν καταρτίζεται νέο αυτοτελές πινάκιο μόνο για τις υπο¬ 
θέσεις τακτικής διαδικασίας, που κατατίθενται μετά την 
1.1.2016. Η συγκεκριμένη ρύθμιση θα εξακολουθήσει 
μέχρι την πλήρη εξάλειψη των παλαιότερων υποθέσεων 
τακτικής διαδικασίας. 

2. Η ισχύςτου Κανονισμού αυτού αρχίζει από την ημέ¬ 
ρα της δημοσίευσής του στην Εφημερίδα της Κυβερνή- 
σεως. Μέχρι τότε εξακολουθεί να ισχύει ο Κανονισμός 
που ισχύει μέχρι σήμερα. 

3. Για ό,τι δεν ορίζεται στον παρόντα Κανονισμό εσω¬ 
τερικής υπηρεσίας ισχύουν οι διατάξειςτου Κώδικα Πο¬ 
λιτικής Δικονομίας, του Κώδικα Ποινικής Δικονομίας και 
του ν. 1756/1988 «Κώδικας Οργανισμού Δικαστηρίων 
και Κατάστασης Δικαστικών Λειτουργών», όπως κάθε 
φορά ισχύουν. 

4. Με την έναρξη της ισχύος του παρόντος Κανονισμού 
καταργούνται όλες οι διατάξειςτου προγενέστερου Κα¬ 
νονισμού. 

Κρίθηκε, αποφασίστηκε και εκδόθηκε, στην Αθήνα, 
στις 6 Απριλίου 2017. 

Η Πρόεδρος 

